title: Pieni tyttö, joka asuu kujan päässä

text: Pieni tyttö joka asui kujan päässä ("The Little Girl Who Lives Down the Lane") on kanadalais-ranskalainen Nicholas Gessnerin ohjaama jännityselokuva vuodelta 1976. Teini-ikäinen orvoksi jäänyt tyttö (Jodie Foster) asuu yksin isossa talossa ja teeskentelee muille isänsä yhä elävän.Video-oppaassa vuodelta 1995 Markku Salmi antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”. Hän kehui etenkin Fosterin ja Martin Sheenin näyttelijäntyötä.


title: Rasha

text: Rasha (s. 1971 Khartum) on sudanilaissyntyinen laulaja-lauluntekijä. Hän on yhdistellyt Sudanin ja Etelä-Sudanin musiikillisia traditioita ja omaksunut lisäksi vaikutteita muun muassa reggaesta. Hän muutti Espanjaan vuonna 1991 ja julkaisi debyyttialbuminsa "Sudaniyatin" vuonna 1997. Rasha kuuluu intellektuellien, taiteilijoiden ja muusikoiden sukuun, ja myös hänen 19 sisarustaan ovat toimineet taiteiden parissa tavalla tai toisella.


title: Piispan vaimo

text: Piispan vaimo ("The Bishop's Wife") on yhdysvaltalainen Henry Kosterin ohjaama elokuva vuodelta 1947. Se on komedia enkelistä (Cary Grant), joka auttaa piispaa (David Niven) ongelmissaan.


title: Piispan vaimo

text: Elokuvasta ohjasi Penny Marshall uusintaversion vuonna 1996 nimellä "Rakastuin enkeliin" ("The Preacher’s Wife").


title: Tapainlinnan koulu

text: Tapainlinnan koulu on peruskoulu Hyvinkäällä. Koulu on Hyvinkään uusin ja suurin koulu, jossa on noin 620 oppilasta ja 60 opettajaa.


title: Tapainlinnan koulu

text: Koulu on yhtenäinen peruskoulu: siellä on vuosiluokat 1. - 9.. Koulu toimii vuonna 2006 valmistuneessa rakennuksessa Rääkänpäässä. Tuolloin kouluun muutti entinen Hyvinkään yhteiskoulun yläaste.


title: Tapainlinnan koulu

text: Vuosiluokat 1 - 6 toimivat kaksisarjaisina (A ja B) ja vuosiluokilla 7 - 9 on 5 - 6 rinnakkaisluokkaa.


title: Tapainlinnan koulu

text: Koulussa on mahdollista aloittaa A-kielenä joko ranska tai englanti, ja vuosiluokilla 7 - 9 jatketaan näiden lisäksi myös muissa alakouluissa aloitetun pitkän saksan opintoja.


title: Tapainlinnan koulu

text: Kaupungin musiikkiluokat toimivat Tapainlinnan koulussa kevääseen 2012 saakka, jolloin toiminta siirtyi Pohjoispuiston kouluun.


title: Tapainlinnan koulu

text: Tapainlinnan koulussa sijaitsee myös auditorio ja liikuntasali.


title: Pikku Buddha

text:
Pikku Buddha ("Little Buddha") on italialaisohjaaja
Bernardo Bertoluccin elokuva vuodelta 1993. Tiibetiläismunkit löytävät uuden laman pienestä amerikkalaispojasta. Elokuvan toisena tasona on kuvaus nuoren Buddhan (Keanu Reeves) vaiheista.


title: Pikku Buddha

text: Elokuva sai ensi-iltansa jälkeen varsin nuivat arvostelut eikä menestynyt kovin hyvin myöskään kaupallisesti. Chris Isaak "pääsi" ehdolle huonoimpana uutena näyttelijänä Golden Raspberry -gaalassa.


title: Pikku Buddha

text: Suomalaisessa "Video-oppaassa" vuodelta 1995 Olavi Similä antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Similä aloitti lyhyen arvionsa: ”Bertoluccin elokuva latistaa mystisen selittämisellä sen, mikä buddhalaisuudessa kiehtoo”.


title: Päivölän Sävel

text: Päivölän Sävel on vuonna 2012 perustettu joensuulainen viisijäseninen folkpop-yhtye. Yhtyeen nimeä kantava debyyttilevy koostuu Maarianvaaran kesäteatterin näytelmissä (2007–2011) esitetystä musiikista. Levy julkaistiin kesällä 2012.


title: Päivölän Sävel

text: Janne Vänskä (harmonikka, laulu), Erkki Räsänen (laulu ja kitara), Azra Topcu (basso, laulu), Joonas Ojajärvi (mandoliini, busuki, kitara, laulu) ja Jari Lappalainen (rummut, perkussiot, laulu).


title: Päivölän Sävel

text: Päivölän Sävelen musiikki on folkpoppia, jossa on vaikutteita suomalaisesta popista, iskelmästä ja kansanmusiikista. Luonteenomaista yhtyeen musiikille ovat tarttuvat melodiat. Päivölän Sävelen esikoislevyn laulut ovat alun perin lähtöisin Maarianvaaran Kesäteatterista, joka on Suomen ainoa ammattinäyttelijöistä koostuva kiertävä kesäteatteri. Yhtyeen debyyttilevyn laulut ovat enimmäkseen Erkki Räsäsen käsialaa.


title: Pikku Odessa

text: Pikku Odessa ("Little Odessa") on James Grayn ohjaama yhdysvaltalainen elokuva vuodelta 1994. Se kertoo amerikanvenäläisen isän (Maximilian Schell) ja hänen poikiensa (Tim Roth ja Edward Furlong) suhteesta. Pojista vanhempi on venäläismafian palkkamurhaaja New Yorkin Brooklynissa.


title: Pikku Odessa

text: Elokuva sai vaihtelevia arvioita. Roger Ebert antoi sille kaksi tähteä viidestä ja kritisoi Edward Furlongin näyttelijäntyötä.


title: Poika (vuoden 1969 elokuva)

text: Poika ("少年", "Shōnen") on japanilainen Nagisa Oshiman ohjaama elokuva vuodelta 1969. Siinä perhe lavastaa pikkupoikansa avulla liikenneonnettomuuksia saadakseen vakuutuskorvauksia.


title: Poika (vuoden 1969 elokuva)

text: Tarina perustuu japanilaisissa sanomalehdissä uutisoituun tositapaukseen. Elokuva seuraa Toshiota ja hänen vanhempiaan ympäri Japania kun nämä laittavat pojan alttiiksi vaaralliselle juonelle. Toshion isä on väkivaltainen, laiska sotaveteraani, joka pakottaa aluksi vaimonsa, pojan äitipuolen, teeskentelemään autoihin törmäämistä korvausten toivossa. Kun vaimo ei kykene työhön, on pojan vuoro. Lopulta poika yrittää paeta, joko matkustamalla jäniksenä junissa tai turvautumalla pikkuveljensä ja itsensä suojaksi kehittämäänsä tieteisfantasiaan.


title: Poika ja haukka

text: Poika ja haukka ("Kes") on englantilainen Ken Loachin ohjaama elokuva vuodelta 1969. Barry Hinesin romaaniin "A Kestrel for a Knave" perustuva elokuva on realistinen tarina työväenluokan varhaisteinipojasta, joka torjuu Yorkshiren kaivoskylän ankeutta ja tiukkaa koulukuria kouluttamalla jalohaukkaa.


title: Poika ja haukka

text: 14-vuotias Billy asuu äitinsä ja velipuolensa kanssa ahtaassa asunnossa, jakaa ennen kouluunmenoa sanomalehtiä ja kokee koulukiusaamista sekä opettajien ja että oppilaiden taholta. Billy onnistuu kesyttämään Kesiksi nimeämänsä jalohaukan () kirjakaupasta varastamansa opaskirjan avulla.


title: Poika ja haukka

text: Britannian filmi-instituutti BFI on arvioinut "Pojan ja haukan" 1900-luvun seitsemänneksi parhaaksi brittielokuvaksi. Elokuvaa arvostetaan erityisesti sen todentuntuisuuden ja nuoren David Bradleyn herkän näyttelijäntyön ansiosta.


title: Sofia Assefa

text: Sofia Assefa Abebe (s. 14. marraskuuta 1987 Addis Abeba) on etiopialainen yleisurheilija, jonka päälaji on 3 000 metrin estejuoksu.


title: Sofia Assefa

text: Assefa sijoittui Addis Abeban Afrikan-mestaruuskilpailuissa 2008 estejuoksussa neljänneksi. Pekingin olympialaisissa hän karsiutui saman lajin alkuerissä. Berliinin MM-kilpailuissa 2009 hän sijoittui 12:nneksi.


title: Sofia Assefa

text: Assefa sai Afrikan-mestaruuskilpailuissa Nairobissa 2010 hopeaa 3 000 metrin estejuoksussa ajalla 9.32,58. Saman vuoden Splitin maanosien cupissa hän sijoittui kolmanneksi ja Daegun MM-kilpailuissa 2011 kuudenneksi.


title: Sofia Assefa

text: Lontoon olympialaisissa 2012 hän sijoittui alun perin kolmanneksi ajalla 9.09,84, mutta nousi myöhemmin hopealle kun Julija Zaripova hylättiin dopingin vuoksi. Moskovan MM-kilpailuissa 2013 Assefa sijoittui kolmanneksi ajalla 9.12,84.


title: Sofia Assefa

text: Assefa saavutti hopeaa 3 000 metrin estejuoksussa Afrikan-mestaruuskilpailuissa 2014 ajalla 9.30,20. Hän sai samassa lajissa kultaa vuoden 2015 Afrikan kisoista ja oli neljäs Pekingin MM-kilpailuissa 2015. Rion olympialaisissa 2016 hän sijoittui viidenneksi ajalla 9.17,15. Lontoon MM-kilpailuissa 2017 hän karsiutui alkuerissä.


title: Sofia Assefa

text: Assefa on juossut kolme kertaa estejuoksun Etiopian ennätyksen: 9.15,04 Roomassa 26. toukokuuta 2011, 9.09,00 Oslossa 7. kesäkuuta 2012 ja 9.07,06 Hengelossa 11. kesäkuuta 2017.


title: Powaqqatsi

text: Powaqqatsi ("Powaqqatsi: Life in Transformation") on yhdysvaltalainen Godfrey Reggion ohjaama kokeilevan runollinen dokumenttielokuva vuodelta 1988. Filmi kuvaa kehitysmaiden oloja ja raskaan fyysisen työn tekijöitä ympäri maailmaa, näyttävästi ja yllättävin tyylikeinoin kuvattuna ja leikattuna Philip Glassin minimalistiseen musiikkiin ilman puhuttua tekstiä tai dialogia. Elokuva on jatkoa Koyaanisqatsi -elokuvalle ja keskimmäinen osa Reggion ”Qatsi-trilogiasta”, jonka kolmas ja viimeinen osa on "Naqoyqatsi".


title: Porin Kiekko-Salamat

text: Porin Kiekko-Salamat (Ki-Sa) oli vuosina 1973–1999 toiminut porilainen jääkiekkoseura.


title: Porin Kiekko-Salamat

text: Se perustettiin, kun Musan Salama oli vuonna 1972 lopettanut oman jääkiekkotoimintansa. Kiekko-Salamat pelasi useita kausia Suomen kolmanneksi korkeimmalla sarjatasolla II divisioonassa.


title: Porin Kiekko-Salamat

text: Seura lopetti toimintansa kauden 1998–1999 jälkeen, jolloin Kiekko-Salamat jäi II divisioonan lohkossaan viimeiseksi.


title: Kiekko-Salamat

text: Kiekko-Salamat voi viitata seuraaviin urheiluseuroihin:


title: Punainen orava

text: Punainen orava () on espanjalainen Julio Médemin ohjaama elokuva vuodelta 1993. "Punainen orava" on absurdi draamaelokuva ja kertoo nuoresta miehestä, joka kaappaa muistinsa menettäneen naisen omaksi tyttöystäväkseen.


title: Punainen orava

text: Jota (Nancho Novo) on epäonnistunut muusikko, jonka tyttöystävä on jättänyt. Hän on juuri aikeissa tehdä itsemurhan hyppäämällä alas sillalta, kun moottoripyörää ajava tyttö törmää siltaan ja lentää veteen. Jota rientää pelastamaan tyttöä (Emma Suárez) ja huomaa tämän menettäneen muistinsa ja unohtaneen jopa nimensä. Jota väittää ambulanssimiehistölle olevansa tytön poikaystävä, ja kertoo myöhemmin saman myös tytölle. Mies alkaa keksiä nyt Lisaksi kutsumalleen tytölle pala palalta kokonaista henkilöllisyyttä ja menneisyyttä. Kun sairaalan psykiatri alkaa epäillä jotakin, Jota salakuljettaa Lisan ulos sairaalasta leirintäalueelle nimeltä La ardilla roja, Punainen orava, ja väittää tytölle heidän jo pitkään suunnitelleen tätä retkeä. Leirialueella oleskeleva perhe alkaa nyt epäillä kuviota, ja paljastuu että Lisa – oikealta nimeltään Sofia – ei välttämättä olekaan menettänyt muistiaan vaan pitää asioita salassa. Hänen todellinen poikaystävänsä, mieleltään järkkynyt Félix etsii häntä epätoivoisesti.


title: Suomen Kaukalopallo- ja Ringetteliitto

text: Suomen Kaukalopallo- ja Ringetteliitto ry (SKRL ry) on marraskuussa 2012 perustettu kaukalopallon ja ringeten yhteinen lajiliitto. Se aloitti toimintansa 1. tammikuuta 2013.


title: Suomen Kaukalopallo- ja Ringetteliitto

text: SKRL:n perustajajäseninä olivat Suomen Kaukalopalloliiton ja Suomen Ringetteliiton lisäksi "Ringetten SM-erotuomarit ry" ja "Kaukalopallon SM-Liiga ry". Vanhat lajiliitot lakkautettiin lopullisesti vuoden 2014 aikana.


title: Suomen Kaukalopallo- ja Ringetteliitto

text: Molempien lajien liitot päättivät yhdistää voimavaransa vähentyneiden harrastajamäärien sekä taloudellisten seikkojen vuoksi. Uudella liitolla oli perustettaessa noin 10 000 lajien harrastajaa.


title: Suomen Ringetteliitto

text: Suomen Ringetteliitto ry on vuonna 1983 perustettu ringetteä Suomessa hallinnoiva urheilujärjestö. Liiton toiminnanjohtaja on Salla Mäkelä.


title: Suomen Ringetteliitto

text: Se toimii muun muassa Suomen ringettesarjojen, kuten Ringeten SM-sarjan ja Ringeten ykkössarjan järjestäjänä. Liitto organisoi Suomen ringettemaajoukkueen toimintaa. Suomen Ringetteliitto on Kansainvälisen Ringetteliiton perustajajäsen.


title: Suomen Ringetteliitto

text: Marraskuussa 2012 Suomen Ringetteliitto päätti yhdistyä Suomen Kaukalopalloliiton kanssa ja muodostaa molempia lajeja hallinnoivan yhteisen lajiliiton Suomen Kaukalopallo- ja Ringetteliiton.


title: Suomen Ringetteliitto

text: Uusi järjestö aloittaa toimintansa vuoden 2013 alussa. Suomen Ringetteliiton oma toiminta on tarkoitus lakkauttaa viimeistään vuoden 2014 aikana.


title: Yhteislista

text:
Yhteislista on vaaleissa usean valitsijayhdistyksen keskinäinen vaaliliitto. Useissa suomalaisissa kunnissa toimii sitoutumattomien yhdistyksiä, jotka tapaavat muodostaa oman yhteislistan kunnallisvaaleissa
Koska yhteislista rinnastetaan Suomen vaalilaissa vaaliliittoon, eivät puolueet ja sitoutumattomien yhteislistat voi mennä yhdessä vaaliliittoon.


title: Sitoutumaton

text: Sitoutumaton (lyhenne sit.) on ehdokas tai edustaja, joka ei ole sitoutunut mihinkään poliittiseen ryhmään eikä puolueeseen. Useat puolueet ottavat vaaleissa ehdokaslistoilleen myös sitoumattomia ehdokkaita, jotka eivät ole puolueen jäseniä, mutta ajavat samansuuntaisia asioita. Puolueista täysin riippumattomat voivat perustaa valitsijayhdistyksen asettamaan ehdokkaan vaaleissa, ja valitsijayhdistykset voivat muodostaa yhteislistan keskenään samankaltaisille ehdokkaille.


title: Sitoutumaton

text: Sitoutumattomien ehdokaslistalla voi olla myös puolueisiin kuuluvia ehdokkaita, jotka eivät ole pystyneet muodostamaan vaaleissa oman puolueen ehdokaslistaa. Sitoutumattomien ehdokkaiden välillä voi olla laajojakin näkemyseroja, koska sitoutumattomat eivät muodosta puoluetta, jolla olisi yhteinen puolueohjelma. Sitoutumattomat voivat kuitenkin julkaista yhteisiä kannanottoja niissä kysymyksissä, joissa sitoutumattomat ovat samaa mieltä.


title: Saunavieras

text: Saunavieras on Anssi Mänttärin ohjaama elokuva vuodelta 2012. Käsikirjoitus on Mänttärin oma, elokuva on jälleen nopeasti tehty, eikä se ole saanut Elokuvasäätiön rahoitusta.


title: Saunavieras

text: Elokuva kertoo kahden miehen ystävyyden syntymisestä, vauhdittajina sauna ja viina. Moraalikysymykset nousevat keskeisiksi, mutta vastauksia ei juuri ole, kysymyksiä sitä enemmän. Mänttärin kommentti elokuvastaan: "Minkä sille voin, että tällaisia ihmisiä on. Onneksi tärkeilevät, narsistiset tyypit ovat naurettavia ja sitä kautta hauskoja."


title: Pyhän Maarian kellot

text: Pyhän Maarian kellot ("The Bells of St. Mary’s") on yhdysvaltalainen Leo McCareyn ohjaama elokuva vuodelta 1945. Siinä katoliseen kirkkoon tuleva pappi (Bing Crosby) ajautuu kasvatusmenetelmistä törmäyskurssille koulun johtajattaren (Ingrid Bergman) kanssa. Yhdessä he kuitenkin yrittävät pelastaa koulun lakkautukselta.


title: Pyhän Maarian kellot

text: Video-oppaassa vuodelta 1995 Bello Romano antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”. Romano sanoo elokuvan olevan ”viaton, hurskas ja hauras” jatko-osa seitsemän Oscar-palkintoa voittaneelle "Kulje tietäni" -elokuvalle. "Pyhän Maarian kellot" oli ehdolla kahdeksassa Oscar-kilpailusarjassa, muun muassa paras mies- ja naispääosa ja paras ohjaus. Oscarin se sai parhaasta äänityksestä.


title: Päivä jona aurinko kylmeni

text: Päivä jona aurinko kylmeni ("Tian guo ni zi" tai "Tianguo niezi") on Yim Hoin ohjaama hongkongilainen draamaelokuva vuodelta 1994. Siinä nuori mies Kiinan maaseudulla epäilee äitinsä myrkyttäneen isän kuoliaaksi kymmenen vuotta aiemmin. Mies yrittää takaumien muodossa muistella, miten hän näki asiat lapsena, ja koota todisteita käsitykselleen.


title: Päätoiminen yrittäjä

text: Päätoiminen yrittäjä on Suomen työttömyysturvalain 6§ pykälän mukaan sellainen henkilö, joka on päätointaan varten yrittäjän eläkelain tai maatalousyrittäjän eläkelain mukaisesti velvollinen ottamaan sanottujen lakien mukaisen vakuutuksen.


title: Päätoiminen yrittäjä

text:
Yrittäjäksi katsotaan myös yrityksen osaomistaja. Osaomistajana pidetään henkilöä,
1) joka työskentelee johtavassa asemassa osakeyhtiössä, jossa hänellä itsellään on vähintään 15 prosenttia tai hänen perheenjäsenillään tai hänellä yhdessä perheenjäsentensä kanssa on vähintään 30 prosenttia osakepääomasta tai osakkeiden tuottamasta äänimäärästä tai muutoin vastaava määräämisvalta; tai
2) joka työskentelee osakeyhtiössä, jossa hänellä itsellään tai hänen perheenjäsenillään tai hänellä yhdessä perheenjäsentensä kanssa on vähintään puolet osakepääomasta tai osakkeiden tuottamasta äänimäärästä tai muutoin vastaava määräämisvalta; tai
3) joka edellä 1 tai 2 kohdassa säädetyllä tavalla työskentelee muussa yrityksessä tai yhteisössä, jossa hänellä tai hänen perheenjäsenillään tai hänellä yhdessä perheenjäsentensä kanssa katsotaan olevan mainituissa kohdissa sanottua vastaava määräämisvalta.


title: Päätoiminen yrittäjä

text: Omistusosuutta laskettaessa otetaan huomioon myös välillinen toisten yritysten ja yhteisöjen kautta tapahtuva omistaminen, jos henkilö tai hänen perheenjäsenensä tai henkilö yhdessä perheenjäsentensä kanssa omistaa väliyhteisöstä vähintään puolet tai heillä on vastaava määräämisvalta.


title: Päätoiminen yrittäjä

text: Henkilön katsotaan olevan johtavassa asemassa yrityksessä, jos hän on osakeyhtiön toimitusjohtaja tai hallituksen jäsen tai jos hän osakeyhtiössä tai muussa yrityksessä tai yhteisössä on vastaavassa asemassa. Perheenjäseneksi katsotaan yrityksessä työskentelevän henkilön puoliso ja henkilö, joka on yrityksessä työskentelevälle henkilölle sukua suoraan ylenevässä tai alenevassa polvessa ja asuu henkilön kanssa samassa taloudessa.


title: Raja tuntemattomaan

text:
Raja tuntemattomaan ("Flatliners") on yhdysvaltalainen
Joel Schumacherin ohjaama jännityselokuva vuodelta 1990. Siinä viisi uhkarohkeaa lääketieteen opiskelijaa kokeilee toisiinsa sydämen pysäyttämisestä seuraavaa parin minuutin mittaista kliinistä kuolemaa, jonka avulla pääsee matkalle omaan menneisyyteensä.


title: Raja tuntemattomaan

text: "Video-oppaassa" vuodelta 1994 Bello Romano piti elokuvaa mielenkiintoisena ja paikoin jännittävänäkin tutkielmana kuolemasta, mutta tarinaltaan epäuskottavana. Hän antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”.


title: Iskusyvyys

text: Iskusyvyys on matka, jonka ammus kulkee osumansa kappaleen sisällä ennen pysähtymistään.


title: Iskusyvyys

text: Fyysikko Isaac Newtonin kehittämällä menetelmällä voidaan arvioida suurella nopeudella lentävän ammuksen iskusyvyyttä sen liikemäärän perusteella.


title: Iskusyvyys

text: Menetelmä perustuu ajatukseen siitä, että kappale pysähtyy sen liikemäärän siirryttyä muuhun massaan. Kun koheesio jätetään laskematta, jää ainoaksi huomioitavaksi seikaksi ammuksen energian siirtyminen sen edellä olevaan aineeseen. Menetelmässä oletetaan, että ammus kulkee eteenpäin ja syrjäyttää läpäisemäänsä massaa samalla nopeudella. Tällöin ammuksen nopeudella ei ole arvioinnin kannalta väliä, vaan ainoat ratkaisevat suureet ovat kappaleen ja siihen osuvan ammuksen tiheysero sekä ammuksen pituus. Näin ollen, on iskusyvyys ammuksen pituus kerrottuna sen tiheydellä kohdekappaleen suhteen. Jos siis ammus ja sen läpäisemä kappale ovat yhtä tiheitä, kulkee arvion mukaan ammus kappaleessa tasan oman pituutensa sen nopeudesta tai leveydestä riippumatta.


title: Iskusyvyys

text: Newtonin arviointimenetelmä pitää vain, kun ammus on tylppä ja kohdeaineessa ei esiinny ammuksen lentonopeudella koheesiota. Kun ammus osuu aineeseen äänen nopeutta suuremmalla vauhdilla, käyttäytyy usein kohdeaine nesteen tavoin. Tällöin on ammuksen etenemisen kannalta tärkeää, ettei se leviä tai hajoa aineessa.


title: Kaksinaamaista peliä

text: Kaksinaamaista peliä voi viitata seuraaviin elokuviin:


title: Kazanin kaanikunnan valloitus 1552

text: Kazanin valloitus vuonna 1552 on yksi tärkeimmistä tapahtumista Moskovan ruhtinaskunnan historiassa. Kazanin kaanikunnan sortuminen lopulta mahdollisti Venäjän laajentumisen tulevina vuosisatoina aina Tyynenmeren rannoille asti.


title: Kazanin kaanikunnan valloitus 1552

text: Venäjällä mongolihallinnon (joka oli alkanut vuonna 1240) ja sen jälkeisen Kultaisen ordan valta oli heikentynyt 1400-luvulle tultaessa. 1480-luvulla Iivana III (1440–1505) lopetti virallisesti vuosittaisen veronmaksun. Itse vapautumisprosessi oli kuitenkin monivaiheinen, ja voi hyvällä syyllä väittää, että Moskova asetti itsensä mongolien tilalle miehitysvallaksi.


title: Kazanin kaanikunnan valloitus 1552

text: Tämä valtatyhjiö johti siihen, että Moskovan ruhtinaskunnan oli mahdollista laajentua voimakkaasti. Jo Iivana III:n hallitusaikana Moskovan vaikutusvalta oli kasvanut merkittävästi, ja varsinkin Novgorodin alueen liittäminen Moskovan ruhtinaskuntaan vuonna 1478 kasvatti Moskovan hallitseman alueen kokoa.


title: Kazanin kaanikunnan valloitus 1552

text: Laajeneva ja voimistuva Moskova kykeni vähitellen aktiiviseen ulkopolitiikkaan. Vuonna 1505 valtaan nousi Vasili III (1479–1533), joka pyrki ensin laajentamaan valtakuntaansa edelleen länteen päin. Vastassa oli kuitenkin voimakas Puola-Liettua, mutta Vasilin joukot onnistuivat valloittamaan Smolenskin ja Pihkovan. Kaakossa Rjazanin ruhtinaskunta liitettiin Moskovan yhteyteen. Vasili III:n kuollessa seuraavalla hallitsijalla, Iivana IV:llä (1530–1584) oli hallittavanaan valtio, joka oli edellisen 50 vuoden aikana laajentunut lähes kaksinkertaiseksi.


title: Kazanin kaanikunnan valloitus 1552

text: Itä oli luonteva suunta Moskovan ruhtinaskunnan laajentumiselle, sillä lännen suunnalla oli edelleen vahvat Puola-Liettua ja Ruotsi.


title: Kazanin kaanikunnan valloitus 1552

text: Vuosien 1439 ja 1549 välillä tšuvassien asuttama alue oli usein ollut venäläisten ja kazanilaisten sotatantereena. Tuona aikana kazanilaiset kävivät venäläisiä vastaan 31 kertaa, ja venäläiset kazanilaisia vastaan 33 kertaa tšuvassien alueen kautta. Tämä johti siihen, että tšuvassit halusivat päästä eroon Kazanin kaanista.


title: Kazanin kaanikunnan valloitus 1552

text: Vuonna 1508 kazanilaiset tekivät sotaretken venäläisiä vastaan, ja sotaretkeen osallistui myös 30 000 maria. Vuonna 1524 marit murskasivat 150-tuhantisen venäläisen sotajoukon Volgalla ja lähetti sotasaaliin Kazaniin. Vuonna 1530 pääasiassa marit rakensivat Kazanin esikaupungin, johon jäi sotilaiksi 12 000. Vuonna 1551 ja 1552 marit olivat aktiivisia Kazanin puolustamisessa.


title: Kazanin kaanikunnan valloitus 1552

text: Vuosina 1508, 1524 ja 1537 kazanilaiset ottivat paljon venäläisiä vankeja, niin miehiä, naisia kuin lapsiakin. Vuosina 1551 ja 1552 vapautettiin kazanilaisesta vankeudesta n. 100 000 venäläistä, jotka olivat kääntyneet islamilaisuuteen.


title: Kazanin kaanikunnan valloitus 1552

text: Kazanin kaanikunta ei ollut kovinkaan rauhallinen paikka 1500-luvun alussa. Talonpojat ja kaupunkilaiset nousivat usein kapinaan omia hallitsijoitaan vastaan. Kapinoita oli vuosina 1531, 1545, 1546, 1549 ja 1551. Vuonna 1546 kapina onnistui ajamaan kaani Safa-Girein väliaikaisesti pois.


title: Kazanin kaanikunnan valloitus 1552

text: Myös Kazanin kaupungissa yhteiskunnallinen tilanne oli hyvin sekava. Venäläisten kronikoiden mukaan vuonna 1540 Kazanissa tapettiin paljon krimiläisiä ja nogaita. Vuonna 1546 osmanimielinen kaani Safa-Girei ajettiin pois Kazanista häntä tukeneiden krimiläisten ja nogailaisten lailla. Safa-Girei kuitenkin palasi takaisin jo samana vuonna ja otti vallan moskovamieliseltä Šah-Alilta.


title: Kazanin kaanikunnan valloitus 1552

text: Kazanissa syntyi hyvin vahva antivenäläinen liike, mikä johti siihen, että tšuvassit ja vuorimarit kääntyivät Iivana IV:n puoleen, jotta tämä jälleen lähtisi sotaretkelle Kazania vastaan. Helmikuussa 1547 Iivana IV lähettikin muutaman rykmentin.


title: Kazanin kaanikunnan valloitus 1552

text: Safa-Gireitä aiemmin tukeneet krimiläiset ja nogailaiset kutsuttiin takaisin kaupunkiin vuonna 1549, ja he osallistuivat kaupungin puolustukseen. Krimiläisten ja kazanilaisten kesken syntyi kuitenkin riita, mikä johti kaupungin ryöstelyyn.


title: Kazanin kaanikunnan valloitus 1552

text: Iivana IV kävi sotia Kazania vastaan vuosina 1545, 1547, 1548, 1550 ja 1552. Vuoden 1550 sotaretkeä johti itse Iivana IV. Kesällä vuonna 1551 Iivana IV:n luokse tuli jälleen tšuvassien ja vuorimarien lähetystö (500–600 henkeä) ja pyysi häntä lähtemään Kazania vastaan. Tšuvassit ja vuorimarit osoittivat alamaisuuttaan Venäjän hallitsijalle, joka oli valtaan tullessaan ottanut käyttöön tsaarin arvonimen. Samalla nykyinen Tšuvassian alue liitettiin Moskovaan.


title: Kazanin kaanikunnan valloitus 1552

text: Kazanissa Safa-Girein jälkeen kaaneina olivat vielä Utameš (1549–1551) ja Šah-Ali (1551–1552).


title: Kazanin kaanikunnan valloitus 1552

text: Arvioidaan, että 1500-luvulla Kazanin asukasmäärää lienee ollut 50 000. Kazanin kaanikunnassa asui vähintään 500 000 turkinkielistä, mahdollisesti kaikkiaan jopa 1 miljoona.


title: Kazanin kaanikunnan valloitus 1552

text: Kesäkuussa 1552 Moskovasta lähti armeija, jossa oli 150 000 miestä ja 150 tykkiä. Tsaari johti joukkonsa Muromin ja Rjazanin kautta ja Suran ja Alatyrjin yli kohti Kazania. Osa joukoista tuli pitkin Okaa ja Volgaa. Kazanin piiritys kesti yli kuukauden, ja siihen osallistui myös tšuvasseja ja vuorimareja. 15. lokakuuta (vanhaa ajanlaskua 2.10.) 1552 venäläiset joukot rynnäköivät Kazaniin ja valloittivat sen.


title: Kazanin kaanikunnan valloitus 1552

text: Valloitettuaan Kazanin Iivana Julma hävitti kaupungin maan tasalle. Eivät edes hautausmaat säästyneet hävitykseltä. Kaupungin miespuolinen väestö tapettiin, ja suurin osa naisista annettiin sotilaille palkkioksi. Muut naiset lähettiin lapsineen luostareihin eri tahoille kastettaviksi kristinuskoon. Kazanin piirityksessä tapettiin myös n. 60 000 maria.


title: Kazanin kaanikunnan valloitus 1552

text: Venäläinen historioitsija Hudjakov kuvaa tapahtumaa näin: ”Kristuksen nimessä Kazania vastaan tehty ristiretki päättyi suunnattomaan ihmisteurastukseen. Paitsi viattomien ihmisten surmaa sekä veren ja kyynelten vuodatusta tuhottiin muutaman vuosisadan aikana koottu ja aikaansaatu rikkaus ja sivistys. Hyvin rakennettu suuri kaupunki poltettiin kolmessa päivässä, ja tulelta säästynyt osa hävitettiin muuten. Vaikka tuhoutuneiden kulttuuriarvojen määrää ei tiedetä, arvaamme sen olleen suuren.”


title: Kazanin kaanikunnan valloitus 1552

text: Kazanin valtauksen jälkeen syksyllä 1552 tuhottiin kaikki kaupungit, ja niiden paikoille pystytettiin venäläisiä linnoituksia. Kaikki Kazanin ei-venäläiset karkotettiin, ja he saivat asettua asumaan ainoastaan kaupungin muurien ulkopuolelle Kabinin ja Volgan väliselle suoalueelle. Tultaessa 1600-luvun taitteeseen Kazanin 611 esikaupunkiperheestä 10 oli tataariperheitä (joista kaikki kuuluivat sotilassäätyyn).


title: Kazanin kaanikunnan valloitus 1552

text: Vuonna 1553 rakennettiin 60 km päähän Kazanista uusi linnoitus Mishe-Tamak. Venäläisten onnistui vallata se vasta vuonna 1557. Tämänkin jälkeen tataarit jatkoivat vastarintaa ja järjestivät kapinoita kaikkialla valloittajien käsiin joutuneilla seuduilla. 1500-luvun koko toinen puoli on täynnä vaihtelevalla menestyksellä käytyjä taisteluja. Kaikkialla tataarit löivät venäläisiä joukko-osastoja niin, että valloittajat eivät uskaltaneet Kazanin ulkopuolelle, ja estivät täten niiden tunkeutumisen maan sisempiin osiin.


title: Kazanin kaanikunnan valloitus 1552

text: Vuosina 1555–1565 vietiin Liivinmaan sotaan yli 30 000 sotilassäätyistä kazanilaista ja temnikovilaista. Monet heistä jäivät asumaan Liivinmaalle ja Puolan itäosiin ja sulautuivat aikaisemmin sinne tulleisiin Tohtamysin Kultaisen ordan tataareihin. Näin sai alkunsa ns. puolalainen eli liettualainen tataariryhmä.


title: Kazanin kaanikunnan valloitus 1552

text: Venäläiset valloittivat Astrahanin vuonna 1556, mikä merkitsi, että koko Volgajoen reitti aina Kaspianmereen asti oli Iivana IV:n ja Moskovan hallinnassa.


title: Kazanin kaanikunnan valloitus 1552

text: Kazanin alueen kolonialisointi ja feodaalinen sorto tuotti vastarintaa vielä pitkään. Esimerkiksi vuonna 1557 kukistettiin udmurttien ja marien Moskovan vastainen kapina. Vuonna 1571 Krimin tataarit kävivät ryöstelemässä jopa Moskovassa. Marit (niin vuori- kuin niittymarit) nousivat kapinaan vuosina 1571, 1572 ja 1580–1584. Tataarien, mordvalaisten, tšuvassien ja paikallisten venäläisten kapinaa käytiin 1606–1609, ja Kazanin alueen asukkaat nousivat kapinaan 1615 ja 1616. Myös Stenka Razinin ja Jemeljan Pugatšovin kapinaliikkeet voidaan katsoa kuuluvan alueen hallinnon vastaisiin kapinoihin.


title: Kazanin kaanikunnan valloitus 1552

text: Kazanin kaanikunnan tuhoaminen oli Iivana IV:n hallituskauden alun tärkein tapahtuma. Se merkitsi sitä, että mongolien alaisuudessa ollut ruhtinaskunta ei enää ollut alistunut. Se merkitsi myös ortodoksisuuden voittoa idän islamista. Venäjän kirkko palveli tätä politiikkaa ja perusteli Kazanin valloituksen tarpeellisuutta sillä, että Kazan oli itse asiassa ollut vanhastaan Rurikin suvun omistuksessa ja kuului näin ollen sen vallan perijälle, Moskovan ruhtinaille.


title: Kazanin kaanikunnan valloitus 1552

text: Moskovan päästessä mongolien imperiumin perilliseksi se omaksui samalla entisen miehittäjän valtapyyteet. Iivana IV:n uudet valloitusyritykset kilpistyivät kuitenkin lännen suunnalla, kun sota Liivinmaan omistuksesta epäonnistui. Puola, Ruotsi ja Tanskakin onnistuivat tunkemaan Venäjän pois Itämereltä.


title: Kazanin kaanikunnan valloitus 1552

text: Uusi venäläisvalta Kazanin entisessä kaanikunnassa ulottui myös maaseudulle. Tataarilainen väestönosa karkotettiin asutuskeskuksista – varsinkin parhailta mailta ja suurten teiden ja jokien, Volgan ja Kaman varsilta. Nämä maat luovutettiin korvauksetta venäläisille sotilassäätyisille henkilöille ja feodaaleille, jotka olivat osallistuneet Kazanin seudun valloittamiseen.


title: Kazanin kaanikunnan valloitus 1552

text: Venäjän hallitsijat olivat jo 1400-luvulta lähtien luovuttaneet maata sotapalveluksen vastineeksi. Tämä palkitsemistapa oli sitonut vähitellen kaikki maankäyttäjät ruhtinaan auktoriteetin alle. Järjestelmä oli venäläisille edullinen: tsaari suurensi valtiotaan ja sotilassäätyiset saivat maatiloja, jotka puolestaan tuottivat lisää varallisuutta. Vuosina 1565–1568 laadittiin uudet maakirjat entisen Kazanin kaanikunnan alueella.


title: Kazanin kaanikunnan valloitus 1552

text: Huomattava osa Kazanin tataarien maista luovutettiin myös Kazanin arkkipiispalle ja venäläisille luostareille. Vuosina 1555–1570 luostarit väkipakolla kastoivat entisiä kazanilaisia. Kristinuskoon suostuneet saivat jäädä asuinsijoilleen, mutta kastamattomat karkotettiin pois asuinsijoiltaan.


title: Kazanin kaanikunnan valloitus 1552

text: Vuonna 1560 venäläiset olivat asuttaneet Kazanin takaisilla alueilla jo yli 90 tataarikylää (Bima, Bimer, Birjuli, Davletkildejevo, Derbyški, Elagino, Epantšino, Kabany, Kovali, jne.) sekä Volgan oikealla rannalla noin 50 tataarikylää (Davlezerovo, Egiderevo, Mamatkozino, Makulovo, Seitovo jne.).


title: Kazanin kaanikunnan valloitus 1552

text: Karkotettu tataarilainen väestö etsi pakopaikkaa ja uusia asuma-alueita suhteellisen rauhallisilta seuduilta pohjoisesta ja idästä. Vuosina 1552–1553 pakolaisvirrat kulkivat pohjoiseen Volgan ja Vjatkan väliselle asutulle alueelle, Vjatkan taakse Toimy- ja Ižjoen altaaseen, keskiselle ja yliselle Kamalle, Belajan alajuoksulle ja jopa Uralin taakse. Tavallisesti asetuttiin sellaisille seuduille, joilla jo asui turkinkielistä väestöä.


title: Kazanin kaanikunnan valloitus 1552

text: Tataarien muutettua uusille alueille oli viimeistään 1500-luvun jälkipuoliskolla syntyneet seuraavat väestöryhmät: paranginilaiset Marissa, malmyžilaiset Vjatkalla, elabugilaiset ja agryzilaiset Vjatkan ja Kaman välissä ja permiläiset (bartymilaiset) keskisellä Kamalla. Samoin alkoi muodostua teptjaarien ryhmä Belajan ala- ja keskijuoksulla. Sysäyksen tähän antoivat kazanilaiset muuttajat, jotka erityisissä asiakirjoissa (tetradja-djaftajareissa; siitä tulee vääristymä "teptjar") mainituilla ehdoilla vuokrasivat baškirialaisilta heimoilta maata. Myös pieniä ryhmiä tataareja lähti Volgaa pitkin alaspäin. Osa meni Kaman ja Tšusovin kautta Uralin yli Siperian tataarien luo.


Ammatinharjoittajien ja yrittäjien työttömyyskassa (AYT) on ammattiliittoihin sitoutumaton palveluorganisaatio, joka on tarkoitettu kaikille Suomessa vakituisesti asuville päätoimisille yrittäjille, joiden lakisääteisen eläkevakuutuksen vahvistettu vuosityötulo on vähintään 8520 € vuodessa. Työttömyyspäivärahan maksamisen lisäksi kassa tarjoaa työttömyysturvaneuvontaa ja -koulutusta.


title: Ammatinharjoittajien ja yrittäjien työttömyyskassa

text: Vuonna 1994 työttömyysturvalainsäädäntöä muutettiin siten, että vuoden 1995 alusta lähtien oli mahdollista perustaa työttömyyskassa myös yrittäjille. Keväällä 1994 perustettiin kassan valmisteluryhmä, jossa oli edustajia eri ammattiliitoista. Sosiaali- ja terveysministeriö hyväksyi AYT-kassan työttömyyskassarekisteriin 1. tammikuuta 1995 lähtien.


title: Steven Caulker

text: Steven Roy Caulker (s. 29. joulukuuta 1991 Lontoo, Englanti) on englantilainen jalkapalloilija. Hän edustaa Englannin mestaruussarjassa pelaavaa Queens Park Rangersiä ja on pelipaikaltaan keskuspuolustaja.


title: Steven Caulker

text: Caulker on Tottenham Hotspurin kasvatti. Hän kävi lainalla ykkösliigan Yeovil Townissa (2009–2010), mestaruussarjan Bristol Cityssä (2010–2011) ja valioliigan Swansea Cityssä (2011–2012), kunnes pelasi ensimmäisen ottelunsa Tottenham Hotspurin edustusjoukkueessa kaudella 2012–2013. 31.7.2013, Caulker myytiin Cardiff Cityyn 8 miljoonalla punnalla. Caulker teki Cardiff Cityn kanssa neljävuotisen sopimuksen. Caulker pelasi Cardiff Cityssä 38 ottelua kaudella 2013/2014. Queens Park Rangers hankki Caulkerin riveihinsä neljän vuoden sopimuksella 22. heinäkuuta 2014. Siirtosummaa ei julkistettu.


title: Steven Caulker

text: Caulker debytoi Englannin maajoukkueessa 14. marraskuuta 2012 Ruotsia vastaan ja teki samassa ottelussa myös ensimmäisen maalinsa.


title: Tzoúlia Alexandrátou

text: Garyfalliá ”Tzoúlia” (”Julia”) Alexandrátou (, s. 24. marraskuuta 1986) on kreikkalainen laulaja, näyttelijä ja pornotähti. Alexandrátou on toiminut mallina lapsesta lähtien. Hän on voittanut Miss Young- ja Miss Greece International -kauneuskilpailut.


title: Tzoúlia Alexandrátou

text: Vuonna 2010 julkaistiin Alexandrátoun ja Ian Scottin välinen pornovideo. Alexandrátou väitti ensin, ettei sitä ollut tarkoitettu julkaistavaksi, mutta lopulta myönsi saaneensa rahaa sen tekemisestä. Vuonna 2011 Alexandrátou julkaisi pornovideon, jossa hän harrastaa rajua seksiä kahden mustan miehen kanssa.


title: Kulttuuriosuuskunta G-voima

text: Kulttuuriosuuskunta G-voima on kajaanilainen esittävän ja visuaalisen taiteen ammattilaisten ja opiskelijoiden muodostama osuuskunta. G-voima perustettiin syksyllä 2006 kehittämään kulttuurihanke Generaattorin (2003-2006) luomia toimintamalleja ja -rakenteita.


title: Kulttuuriosuuskunta G-voima

text: G-voima hallinnoi Kajaanin keskustassa sijaitsevaa Generaattorin esittävän taiteen tilaa, jossa toimivat myös Kajaanin Harrastajateatteri ja nykytanssin tuotantoryhmä Routa. Generaattorin tila toimii myös merkittävänä vierailunäyttämönä. Vuosittain sen esityksissä ja tapahtumissa käy 15 000 - 20 000 katsojaa. Toimintaan osallistuu vuotuisesti 800 - 1200 henkilöä.


title: Kulttuuriosuuskunta G-voima

text: G-voima tuottaa myös kaupunkitapahtumia, joista tunnetuin on pyhäinpäivän aikaan Kajaanin Linnanraunioilla vietettävä Kekri-juhla.


title: Ari ja naiset

text: Ari ja naiset on vuonna 1991 kantaesitetty pienoisnäytelmä, jota on esitetty yli kaksisataa kertaa ympäri Suomea. Siinä hieman omalaatuinen päähenkilö Ari pohtii ja esittelee naissuhteitaan tragikoomisella tavalla ja naisnäyttelijä esittää lukuisia eri naisia, jotka ovat vaikuttaneet päähenkilön elämään. Näytelmän on ohjannut Janne Reinikainen ja käsikirjoittanut Ari Wahlsten.


title: Ari ja naiset

text: Näyttelijöitä on kaksi, joista helsinkiläinen freelancer Ari Wahlsten on ollut mukana alusta saakka. Naisroolin esittäjiä on ollut viisi: Susanna Siljander, Minna Suuronen, Minna Leino, Piia Hirvensalo ja Marjo Lahti.


title: Ari ja naiset

text: Esityspaikkoja ovat olleet mm. Ylioppilasteatteri (kantaesitys), KOM-teatteri, Oulun kaupunginteatteri, Seinäjoen kaupunginteatteri, Linnateatteri, Kokkolan kaupunginteatteri, ravintola Kaksi kanaa, Kallion kirjasto ja Viking Mariella.


title: Vladimir Radmanović

text: Vladimir Radmanović (s. 19. marraskuuta 1980 Trebinje, Jugoslavia) on serbialainen koripalloilija, pelipaikaltaan pelintekijä. Hän pelaa tällä hetkellä NBA-liigan Chicago Bullsissa. Radmanović oli vuoden 12. varaus.


title: Vladimir Radmanović

text: Radmanović oli mukana maailmanmestaruuden voittaneessa Jugoslavian joukkueessa vuoden 2002 koripallon maailmanmestaruuskilpailuissa.


title: Seth Jones

text: Jared Seth Jones (s. 3. lokakuuta 1994 Plano, Texas) on yhdysvaltalainen jääkiekkopuolustaja, joka edustaa NHL:ssä pelaavaa Columbus Blue Jacketsia. Nashville Predators varasi hänet neljäntenä pelaajana .


title: Seth Jones

text: Jones pelasi kauden 2008–2009 aikana Dallas Starsin alle 16-vuotiaiden joukkueen kapteenina. Kauden jälkeen WHL-joukkue Everett Silvertips varasi hänet ensimmäisellä kierroksella 11. pelaajana. Jones kuitenkin pysyi Dallasissa, jossa siirtyi kaudeksi 2009–2010 alle 18-vuotiaiden joukkueeseen, jossa hän pelasi 42 ottelua tehden 18 tehopistettä.


title: Seth Jones

text: Kaudeksi 2010–2011 Jones siirtyi USA Hockey National Team Development Programiin, jossa USHL:ssä 28 ottelua. Lisäksi hän pelasi alle 17-vuotiaiden joukkueessa 37 ottelua toimien sen kapteenina sekä alle 18-vuotiaiden joukkueessa 20 ottelua. Seuraavalla kaudella, 2011–2012, Jones toimi sekä alle 18-vuotiaiden että USHL:ssä pelaavan ykkösjoukkueen kapteenina. USHL:ssä hän pelasi 20 ottelua tehoin 4+8=12 ja alle 18-vuotiaiden joukkueessa 52 ottelua tehoilla 8+23=31.


title: Seth Jones

text: Huhtikuussa 2012 Everett Silvertips myi varaamansa Jonesin pelaajaoikeudet Portland Winterhawksille. Jones siirtyi kaudeksi 2012–2013 Winterhawksiin, jossa pelasi ensimmäisellä kaudellaan 61 runkosarjaottelua tehoin 14+42=56. Pudotuspeleissä hän pelasi 21 ottelua, joissa teki viisi maalia ja yhteensä 15 tehopistettä. Winterhawks voitti kauden päätteeksi WHL:n mestaruuden. Jones valittiin pelaamaan CHL:n lupaavien pelaajien otteluun, jonka lisäksi hänet palkittiin WHL:n vuoden tulokkaana Jim Piggott Trophylla. Jones pääsi pelaamaan viidessä Memorial Cupin ottelussa, joissa hän teki 2 maalia sekä 2 syöttöpistettä.


title: Seth Jones

text: Jonesia pidettiin jopa mahdollisena kärkivarauksena. Nashville Predators varasi hänet itselleen lopulta neljäntenä pelaajana.


title: Seth Jones

text: Heinäkuussa 2013 Predators solmi Jonesin kanssa kolmen vuoden mittaisen tulokassopimuksen. Jones siirtyi heti varausta seuranneeksi kaudeksi pelaamaan Predatorsin NHL-kokoonpanoon. Tulokaskaudellaan hän esiintyi 77 ottelussa, joissa teki tehot 6+25=31. Toisella kaudellaan, 2014–2015, Jones pelasi kaikki Predatorsin 82 runkosarjaottelua. Hän teki niissä 27 tehopistettä. Pudotuspeleissä hän pelasi kuusi ottelua saaden neljä syöttöpistettä.


title: Seth Jones

text: Tulokassopimuksensa viimeisellä kaudella Jones ehti pelata Predatorsin paidassa 40 ottelua tehden yhden maalin sekä kymmenen syöttöpistettä. Nashville kauppasi Jonesin tammikuussa 2016 Columbus Blue Jacketsiin vaihdossa keskushyökkääjä Ryan Johanseniin. Jones pelasi Blue Jacketsissa loppukauden aikana 41 runkosarjaottelua tehoin 2+18=20.


title: Seth Jones

text: Jones ja Blue Jackets solmivat kauden 2015–2016 jälkeisenä kesänä kuuden vuoden mittaisen ja yhteensä 32,4 miljoonan dollarin arvoisen jatkosopimuksen.


title: Seth Jones

text: Jones pelasi Yhdysvaltain joukkueen kapteenina kauden 2010–2011 aikana pelatussa World U-17 Hockey Challengessa. Hän pelasi viisi ottelua tehden yhden maalin sekä yhden syöttöpisteen. Turnauksen päätteeksi joukkue voitti hopeaa ja Jones valittiin tähdistöjoukkueeseen.


title: Seth Jones

text: Saman kauden aikana hän teki myös arvokisadebyyttinsä pelatessaan alle 18-vuotiaiden maailmanmestaruuskilpailuissa. Yhdysvallat voitti kisoissa maailmanmestaruuden Jonesin pelattua kuudessa ottelussa. Jones pelasi turnauksessa myös seuraavana vuonna, kun Yhdysvallat onnistui uusimaan mestaruutensa. Jones teki kuudessa ottelussa kolme maalia sekä viisi syöttöpistettä. Hänen tehotilastonsa oli Brady Skjein jälkeen turnauksen paras, +9. Jones toimi joukkueen kapteenina.


title: Seth Jones

text: Vuonna 2013 Jones jatkoi edelleen arvokisatasolla pelaten alle 20-vuotiaiden maailmanmestaruuskilpailuissa. Hän pelasi seitsemän ottelua tehden yhden maalin sekä kuusi syöttöpistettä.


title: Seth Jones

text: Jones teki aikuisten arvokisadebyyttinsä aikuisten maailmanmestaruuskilpailuissa vuonna 2014, jolloin hän pelasi turnauksessa kahdeksan ottelua tehoilla 2+9=11. Hän oli turnauksen puolustajien syöttö- ja pistepörssien ykkönen. Lisäksi hänet valittiin turnauksen ensimmäiseen tähdistökentälliseen sekä parhaaksi puolustajaksi. Vuoden 2015 maailmanmestaruuskilpailuissa Jones oli mukana voittamassa pronssia. Hän pelasi kymmenessä ottelussa tehden yhden maalin sekä kolme syöttöpistettä. Lisäksi hän istui kaksi kahden minuutin rangaistusta.


title: Seth Jones

text: Jones nimettiin Pohjois-Amerikan alle 23-vuotiaiden joukkueeseen vuoden 2016 maailmancupiin.


title: Seth Jones

text: Jonesin isä on entinen NBA-koripalloilija Popeye Jones. Hän toimii nykyään Brooklyn Netsissä apuvalmentajan tehtävissä.


title: Generaattori, esittävän taiteen tila

text: Generaattori on Kajaanin ydinkeskustassa, Raatihuoneentorin kupeessa, Kainuun Sanomien vanhassa painohallissa sijaitseva kulttuurikeskus ja esittävän taiteen tila. Generaattorilla toimii kolme yhteisöä: kulttuuriosuuskunta G-voima, Kajaanin Harrastajateatteri ja nykytanssin tuotantoryhmä Routa.


title: Generaattori, esittävän taiteen tila

text: Generaattorilla tuotetaan teatteri- ja tanssiesityksiä, taidealan koulutusta, kaupunkitapahtumia, konsertteja ja keskustelutilaisuuksia. Vuotuiset kävijämäärät vaihtelevat 15 000 – 22 000 välillä.


title: Kosteiden mestojen balladi

text: Kosteiden mestojen balladi on Ari Wahlstenin kirjoittama taiteilijaelämästä kertova ilkikurinen romaani, joka ilmestyi vuonna 2012. Se on Wahlstenin esikoisteos.


title: Kosteiden mestojen balladi

text: Romaani kertoo Aaron Waldenista, teatterimiehestä, veijarista, kanaljasta ja ryökäleestä, jota vietit vievät. Kirjan muita henkilötä ovat Waldenin ystävät ja sukulaiset sekä joukko varsin helposti tunnistettavia julkisuuden henkilöitä. Pääasiallisena tapahtumapaikkana on Kallion kaupunginosa Helsingissä.


title: Kosteiden mestojen balladi

text: "Kosteiden mestojen balladi" sai ristiriitaisen vastaanoton. Kriitikot sekä kehuivat että haukkuivat kirjaa vuolaasti, ja sen sisältämää runsasta juomista ja sukupuolisuhteiden kuvausta kiiteltiin ja kauhisteltiin. Kirja nosti myös kohun, koska sen yhden luvun väitettiin parjaavan Arto Paasilinnaa, ja Wahlsten kertoi iltapäivälehdissä saaneensa uhkauksia myös muutamalta muulta kulttuuripersoonalta.


title: Eino Saari (teatteriohjaaja)

text: Eino Saari (s. 1979) on suomalainen teatteriohjaaja.


title: Eino Saari (teatteriohjaaja)

text:
Hänen ohjaustöitään ovat muun muassa Kajaanin Harrastajateatterille ja Generaattorille tehdyt Mahnovitsina (2004, kirj. Esa Kirkkopelto), Uuden poliittisen teatterin tutkimusprojekti (2006-2007), Housut pois! (2009, kirj. Terrence McNally), Meidän sukupolvemme tarina (2010) sekä Radix (2011). Saari on työskennellyt myös nykytanssin tuotantoryhmä Roudassa ja Kajaanin kaupunginteatterissa. Vuonna 2017 sai ensi-illan Saaren ohjaama Vaara-kollektiivin ja Kajaanin kaupunginteatterin yhteisnäytelmä "Miehen kosketus", joka on kerännyt julkisuutta ympäri maata.
Teatterikeskus palkitsi Saaren vuonna 2009 Vuoden Teatteriteko -palkinnolla merkittävästä, yhteiskunnallisesti kantaa ottavasta teatterityöstä Kajaanissa.


title: Kajaanin Harrastajateatteri

text: Kajaanin Harrastajateatteri on Kainuun ainoa ammattijohtoinen harrastajateatteri. Sen ympärivuotisen toiminnan katsotaan alkaneen syksyllä 2002, jolloin teatterin avajaisnäytös "Nimeni on Isbjörg. Olen leijona" (kirj. Vigdis Grimsdottir) sai ensi-iltansa.


title: Kajaanin Harrastajateatteri

text: Kajaanin Harrastajateatteri tuottaa korkeatasoista taiteellista teatteria, koulutusta, tapahtumia ja kesäteatteria. Lisäksi se toteuttaa soveltavan taiteen projekteja erityisryhmien, kuten pitkäaikaistyöttömien kanssa. Ensi-iltoja teatterilla on vuosittain 4–6, joista valtaosa on uusia kotimaisia kantaesityksiä. Henkilöjäseniä teatterilla on noin 200.


title: Kajaanin Harrastajateatteri

text: Teatterin kotinäyttämönä toimii Kajaanin Raatihuoneentorin kupeessa sijaitseva Generaattorin esittävän taiteen tila. Kesäisin Kajaanin Harrastajateatteri tuottaa kesäteatteria Kajaanin kaupunginteatterin pienen näyttämön "Sissilinnan" takapihalle.


title: Eino Salminen

text: Eino Salminen (16. joulukuuta 1904 Uusikaupunki – 13. kesäkuuta 1965 Uusikaupunki) oli suomalainen pakinoitsija.


title: Eino Salminen

text: Eino Salminen tutki Uudenkaupungin murretta ja kirjoitti murrepakinoita muun muassa Uudenkaupungin Sanomiin. Salmisen pakinoita julkaistiin pakinakokoelmassa "Mitä kaupunkis muina särrätti".


title: Rambling Rose

text: Rambling Rose on Martha Coolidgen ohjaama yhdysvaltalainen elokuva vuodelta 1991. Siinä kevytkenkäinen, seksuaalisesti hyväksikäytetty tyttö (Laura Dern) tulee liberaalin perheen kotiapulaiseksi Yhdysvaltain etelävaltioissa vuonna 1953.


title: Rambling Rose

text: "Video-oppaassa" vuodelta 1994 Olavi Similä antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”. Hän kehui Dernin, Robert Duvallin ja Diane Laddin näyttelijäntyötä ja huolella tehtyä ajankuvaa.


title: Rambling Rose

text: Elokuvan tuottajana toimi suomalainen Renny Harlin.


title: Rautahermoisia ruutiukkoja

text:
Rautahermoisia ruutiukkoja ("Great Guns") on
yhdysvaltalainen Monty Banksin ohjaama komediaelokuva vuodelta 1941. Ohukainen ja Paksukainen hölmöilevät siinä Yhdysvaltain armeijassa.


title: Rautahermoisia ruutiukkoja

text: Filmin käskirjoittaja Lou Breslow aikoi muuttaa koomikkoparin hahmoja. Heidän piti kyllä olla maineensa mukaisesti tunnistettavia, mutta ei lapsellisia tai mielettömiä. Tämä johti melko latteisiin kohtauksiin ja juonenkulkuun. Koomikkopari ei myöskään saanut tukea vakiintuneesta näyttelijäryhmästään: Jimmy Finlayson, Mae Busch tai Billy Gilbert eivät ole mukana. Silti elokuva oli myyntimenestys. Mainoslauseissa intoiltiin muun muassa, että “Suosikkihölmönne pöläyttävät masennuksenne tiehensä”. Tarkoituksena oli ennen kaikkea innostaa nuoria miehiä ilmoittautumaan armeijan riveihin.


title: Rautahermoisia ruutiukkoja

text: Ohukaisen ja Paksukaisen työnantaja Daniel Forrester saa kutsun armeijaan, eivätkä he sulata sitä, että hän lähtee yksin. Niinpä he värväytyvät hänen mukaansa. Alokkaille pystytetään rodeo, ja kersantti Hippon pudotessa hevosen satulasta Stan ja Ollie nauravat hänelle. Kersantti passittaa heidät kävelylle hevosten kanssa. Tarkastuksessa Ollie nolaa itsensä täydellisesti. Kersantti Hippo ja Daniel ihastuvat molemmat Ginger-nimiseen naiseen. Kun Stan ja Ollie saavat vihiä siitä, he menevät Gingerin kotiin porhoiksi pukeutuneina aikeissaan saada Ginger hylkäämään Daniel. He kuitenkin epäonnistuvat siinä, ja pyytävät kersanttia avukseen. Hän passittaa Danin häkkiin, jolloin alkaa samaan aikaan harjoitussota. Stan ja Ollie yrittävät löytää vastakkaisten sillan, mutta päätyvät heidän vangeiksi. Daniel karkaa vankilasta ja etsii Stanin ja Ollien Stanin lemmikkilinnun avulla, jonka seurauksena heidän puolensa voittaa. Lopuksi Stan ja Ollie päätyvät armeijan siivouspalveluun.


title: Aseman lapset

text:
Aseman lapset tai Rautatielapset ("The Railway Children") on englantilainen Lionel Jeffriesin ohjaama
elokuva vuodelta 1970. Höyryveturien aikaan sijoittuvan perhe-elokuvan tarina perustuu Edith Nesbitin samannimisenä suomennettuun romaaniin. Maalaiskylässä asuvat lapset pelastavat vankilaan tuomitun diplomaatti-isän.


title: Monsterimies

text: Monsterimies on Antti Haasen dokumenttielokuva, jossa seurataan hard rock- ja heavy metal -yhtye Lordin viime vuosien vaiheita yhtyeen laulajan ja perustajajäsenen, rock-muusikko Mr. Lordin näkökulmasta. Elokuvan maailmanensi-ilta oli 26. syyskuuta 2014. Se sai kriitikoilta myönteisen vastaanoton, mutta katsojaluvut jäivät pieniksi. Dokumentti esitettiin televisiossa Yle TV1 -kanavalla 26. tammikuuta 2015 ja julkaistiin pohjoismaissa DVD:nä helmikuussa 2015.


title: Monsterimies

text: "Monsterimies" kertoo VLMedian tiedotteen mukaan ”kaunistelematta ja peittelemättä rock-bisneksen raadollisuudesta – unelmista, kansallissankaruudesta ja korkealentoisuudesta”.


title: Monsterimies

text: Dokumenttia varten kuvausryhmä seurasi yhtyettä vuosina 2011–2013 Suomessa ja muualla Euroopassa sekä Yhdysvalloissa. Sen kuvauksista vastasi ohjaaja Antti Haase.


title: Monsterimies

text: Monsterimies voitti pääpalkinnon arvostetun Austin Film -festivaalin pitkien dokumenttielokuvien sarjassa. Dokumenttielokuva sai myös Rolling Stone -lehden palkinnon Seeyousound-festivaalilla Torinossa ja parhaana musiikkidokumenttielokuvana Pärnu Film festivalilla Virossa.


title: Monsterimies

text: Kuvausten jälkeen kulisseissa käytiin iso riita, toisella puolella Mr. Lordi ja Lordin levy-yhtiö Sony Music ja toisella puolella ohjaaja Haase ja tuotantoyhtiö Illume. Yhtye olisi halunnut yhtyeen esirippujen takaisesta elämästä kertovan dokumentin, mutta ohjaaja oli päättänyt tehdä henkilökuvan Mr. Lordista, ja jättänyt lähes kaiken yhtyeen bänditoimintaan liittyvän materiaalin pois.


title: Monsterimies

text: Ohjaaja ei ollut myöskään kunnioittanut yhtyeen julkisuuslinjaa, sillä elokuvassa paljastetaan yhtyeen entisen jäsenen, Awan eli Leena Peisan ”siviilikasvot”. Peisa ei ollut allekirjoittanut lupaa kasvojen julkaisuun. Illumen kanta on, että Peisa ei ole kieltänyt kasvojensa näyttämistä elokuvassa. Haase painottaa, että Peisa oli jo eronnut yhtyeestä kun kasvot kuvattiin ja kaikki kohtaukset on tehty täydessä yhteisymmärryksessä niissä esiintyvien ihmisten kanssa.


title: Monsterimies

text: Kun Lordin levy-yhtiölle Sonylle ja muille yhteistyökumppaneille kävi ilmi, ettei yhtye enää seiso elokuvan takana, ne vetäytyivät hankkeesta. Tämän seurauksena dokumentissa ei kuulla Lordin musiikia levyltä vaan ainoastaan dokumenttia tehdessä tallennettua musiikkia.


title: Monsterimies

text: Hieman ennen elokuvan ensi-iltaa Lordin kotisivuille ilmestyi Mr. Lordin suomenkielinen tiedote "Monsterimiehestä". Tiedotteessa Mr. Lordi varoitti yhtyeen faneja siitä, että elokuvan sisällöllinen painotus on hyvin yksipuolinen.


title: Monsterimies

text: Mr. Lordi kommentoi myös, että hänestä ja yhtyeen käytännöistä annettu kuva dokumentissa on osittain valheellinen:


title: Budapest Sports Arena

text: Budapest Sports Arena on areena Budapestissä, Unkarissa ja se avattiin vuonna 2003. Unkarin jääkiekkomaajoukkue käyttää sitä kotihallinaan ja areenalla on pelattu jääkiekon 1. divisioonan maailmanmestaruuskilpailut 2011.


title: Luís Sá Silva

text: Luís Jorge Sá Silva (s. 23. elokuuta 1990 Benguela, Angola) on angolalainen moottoriurheilija. Sá Silva on kilpaillut myös Macaon lisenssillä.


title: Luís Sá Silva

text: Sá Silva aloitti uransa karting-sarjoissa. Vuonna 2006 Sá Silva ajoi neljä kilpailua International Formula Challenge -sarjassa. Vuonna 2007 hän kilpaili Aasian Formula Renault Challenge -sarjassa, jossa sijoittui 14:nneksi, ja vuonna 2008 hän sijoittui sarjassa neljänneksi. Vuonna 2009 hän sijoittui Aasian Formula Renault Challenge -sarjassa toiseksi.


title: Luís Sá Silva

text: Samana vuonna 2009 Sá Silva kilpaili Formula Renault NEC -sarjassa. Vuonna 2010 hän ajoi yksittäisiä kilpailuja Saksan F3-, Itävallan F3- ja Formula 3 Euroseries -sarjoissa. Vuonna 2011 hän sijoittui toiseksi Formula Pilota China -sarjassa. Vuonna 2012 hän kilpaili Formula 3 Euroseries -sarjassa, jossa hän sai 14 pistettä. Hän kilpaili myös FIA European Formula 3 Championship -sarjassa, jossa sijoittui 13:nneksi. Vuonna 2013 Sá Silva kilpaili GP3-sarjassa Carlin-tallissa saavuttamatta pisteitä. Hänen parhaaksi sijoituksekseen jäi 12. sija. Vuonna 2014 Sá Silva jatkoi GP3-sarjassa samassa tallissa ja saavutti kuusi pistettä. Samana vuonna hän ajoi kaksi kilpailua Auto GP -sarjassa, jossa saavutti yhden palkintosijan. Vuonna 2015 Sá Silva jatkoi Auto GP -sarjassa ja voitti yhden kilpailun.


title: Unio Hiitonen

text: Sakari Unio Felix Hiitonen (vuoteen 1932 "Hidén"; 10. kesäkuuta 1910 Helsinki – 8. elokuuta 1983 Helsinki) oli suomalainen kiinteistöneuvos, joka oli tunnettu myös sotavuosien rintamakuvaajana.


title: Unio Hiitonen

text: Unio Hiitosen vanhemmat olivat Helsingin yliopiston kreikan ja latinan kielen apulainen Karl Julius Hidén ja kirjastoapulainen Helmi Liisi Parmanen. Hiitonen kirjoitti ylioppilaaksi vuonna 1928 Helsingin Suomalaisesta Normaalilyseosta ja opiskeli Helsingin yliopistossa. Hän oli vuonna 1931 Edistyspuolueen Helsingin-piirisihteerinä ja vuosina 1932–1935 Kansalaisvastuu ry:n apulaissihteerinä. Vuodesta 1936 hän työskenteli Shell-yhtiön palveluksessa eri tehtävissä. Sotien jälkeen Hiitonen oli vuodesta 1944 Helsingin Olympiakylän pitkäaikaisena isännöitsijänä. Hänestä tuli myös lukuisten muiden rakennusliike Hakan Helsingin lähiöissä omistamien kerrostaloalueiden isännöitsijä ja vuosina 1962–1973 hän oli Hakan Talonhoito Oy:n toimitusjohtaja. Hän oli kehitti kiinteistöjen aluehuoltoa Suomessa muun muassa korvaamalla talonmiehet huoltomiehillä. Vuodesta 1968 hän kuului Aravakiinteistöliiton johtokuntaan. Hiitonen sai kiinteistöneuvoksen arvonimen vuonna 1971.


title: Unio Hiitonen

text: Talvi- ja jatkosotaan osallistunut Hiitonen otti sotavuosina yli tuhat rintamakuvaa. Hän voitti kuvillaan vuonna 1974 erikoispalkinnon Suomen Tiedeakatemian korsuperinnekilpailussa ja sai vuonna 1975 Suomen Kulttuurirahaston apurahan kuvakokoelmansa kunnostamiseksi. Hän kokosi rintamakuvistaan vuonna 1979 ”Rintamaelämän arkipäivää” -nimisen näyttelyn ja niistä julkaistiin samana vuonna myös kirja "Rintamaelämää". Hiitosen rintamakuvakokoelma on nykyisin Suomalaisen Kirjallisuuden Seuran kansanrunousarkiston kokoelmissa. Eläkevuosinaan Hiitonen keräili myös rintamamiesten sota-aikaisia puhdetöitä. Hän toimi myös Käpylän Kalevala-juhlien pääjärjestäjänä yli 25 vuoden ajan.


title: Unio Hiitonen

text: Hiitosen puolisona oli vuodesta 1935 virolaissyntyinen filosofian kandidaatti Alma Ireene Haavamäe (1908–1992), joka toimi Helsingin kaupungin ammatinvalinnanohjaajana. Alma Hiitosen testamenttilahjoituksella perustettiin Suomen kulttuurirahaston yhteydessä toimiva "Alma ja Unio Hiitosen rahasto", joka tukee Viron kielen ja kulttuurin tutkimusta.


title: Rocket Gibraltar

text: Rocket Gibraltar, televisioesityksessä Viimeinen toive ("Rocket Gibraltar"), on yhdysvaltalainen Daniel Petrien ohjaama elokuva vuodelta 1988. Siinä suku on koolla New Yorkin Long Islandilla isoisän 77-vuotispäivillä. Aikuisilla omat ongelmansa ja erimielisyytensä, mutta lapsenlapset ymmärtävät vanhaa isoisää.


title: Rocket Gibraltar

text: "Video-oppaassa" vuodelta 1995 Bello Romano antoi elokuvan Suomessa julkaistulle VHS-kasettiversiolle neljä tähteä viidestä, mikä teoksen mukaan vastaa sanallista arviota ”erinomainen” tai ”lajivalio”. "VideoHound" mainitsee Bello Romanon tavoin erityisesti Lancasterin ja debyyttiroolissaan näyttelevän Culkinin roolityöt.


title: Korean Broadcasting System

text: Korean Broadcasting System (KBS) on Etelä-Korean radio-ja televisioverkon perustettu vuonna 1927. Se on suurin neljästä suuren Korean televisiokanavilla.


title: Korean Broadcasting System

text: KBS alkoi Kyeongseong Broadcasting Corporation (JODK), joka perustettiin Japanin hallituksen Koreassa 16. helmikuuta 1927. Tämä toinen radioasema alkoi käyttää kutsumerkin HLKA vuonna 1947 sen jälkeen, kun Korean tasavalta sai radiokutsutunnus HL Kansainvälisen televiestintäliiton. Kun tekee kansallisen lähetys, radio nimeksi Seoul Central Broadcasting Station vuonna 1948.


title: Korean Broadcasting System

text:
Televisiolähetykset aloitettiin vuonna 1961 käynnistää KBS 1TV. KBS aseman tila muuttui valtion julkiseen lähetysasema 3. maaliskuuta 1973. KBS pääkonttori Yeouido aloitti rakentamisen vuonna 1976. Vuonna 1979 KBS radio aloitti lähetyksensä ULA lanseeraamalla KBS 1FM.
Poikkeavat muiden julkisten yleisradioyhtiöiden maailmassa, joka ei hyväksy mainontaa, lukuun ottamatta tv-maksuja, osa KBS tuloista tulla myös mainostajille. KBS alkoi hyväksyä mainonnan vuonna 1980 pakotti sulautumisen joidenkin yksityisten kaupallisten radioasemien kuten Tongyang Broadcasting Company (TBC), entinen ruumis JTBC, ja Dong-Broadcasting System (DBS) osaksi KBS armeijan hallitus. Alle Chun Doo-hwan järjestelmä, Etelä-Korean media politiikka oli muuttunut, hallitus sulki useita yksityisiä kaupallisia radio-ja yhdistettiin ne KBS. Kun sulautuminen Tongyang Broadcasting Company (TBC) ja DBS, KBS muuttui nämä kanavat KBS Radio 2 (AM / FM) ja televisiokanava KBS 2TV vuonna 1980 ja loi KBS 3TV ja Educational FM vuonna 1981.


title: Korean Broadcasting System

text: 27. joulukuuta 1990 KBS 3TV ja kasvatus FM erosivat KBS ja muutti nimensä Educational Broadcasting System (EBS). Tarkistamisen jälkeen tv-maksu keräysjärjestelmä vuonna 1994 KBS 1TV enää olevinaan mainoksia.


title: Romeo ja Julia (vuoden 1968 elokuva)

text: Romeo ja Julia ("Romeo and Juliet") on italialaisen Franco Zeffirellin kuuluisasta Shakespearen tarinasta ohjaama elokuva vuodelta 1968.


title: Romeo ja Julia (vuoden 1968 elokuva)

text: "VideoHound 2004" -opaskirja nostaa elokuvan parhaiksi osatekijöiksi Nino Rotan musiikin sekä Pasquale de Santisin kuvauksen, joka puvustuksen ohella palkittiin Oscarilla. Suomalaisessa "Video-oppaassa" vuodelta 1995 Olavi Similä antaa elokuvan Suomessa julkaistulle VHS-kasettiversiolle neljä tähteä viidestä ja kuvaa toteutusta juuri sopivasti teatterin ja elokuvan välimaastossa liikkuvaksi.


title: Romeo ja Julia (vuoden 1968 elokuva)

text: "The New York Timesin" kriitikot valitsivat Zeffirellin "Romeon ja Julian" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Mielenterveyskuntoutuja

text: Mielenterveyskuntoutuja tarkoittaa henkilöä, jolla on ollut mielenterveysongelmia ja joka on kuntoutumassa niistä. Kuntoutuminen on jatkuva henkilökohtainen prosessi, johon voi liittyä ylä- ja alamäkiä. Kuntoutumisessa tärkeää on toivo, sosiaalinen mukanaolo, selviytymistaidot arjessa, merkityksellisyyden tunne, itsetunto ja voimaantuminen.


title: Mielenterveyskuntoutuja

text: Jokainen yksilö kuntoutuu eri tavalla, ja se edellyttää toisten tukea ja uskoa yksilöön. Kuntoutuminen ei tarkoita kaikkien vaikeuksien katoamista. Se on siis eri asia kuin sairaudesta paraneminen. On myös erotettava kuntoutuminen kuntoutuksesta, sillä jälkimmäinen sana viittaa esimerkiksi yhteiskunnan tarjoamiin mielenterveyspalveluihin.


title: Mielenterveyskuntoutuja

text: Kuntoutumisen avaimet ovat omissa käsissä. Ammattiapu ei ole kuntoutumisen välttämätön, eikä useinkaan riittävä edellytys.


title: Mielenterveyskuntoutuja

text: Henkisen kärsimyksen seurauksista häpeäleima, työttömyys ja kansalaisoikeuksien menettäminen voivat olla vaikeampi asia kuin ahdistuksesta ja sekavuudesta toipuminen.


title: Mielenterveyskuntoutuja

text: Koska mielenterveyskuntoutujilla on omakohtaista tietoa, he voivat kokoontua vertaisryhmiin tukeakseen ja auttaakseen toisiaan ja rakentaakseen yhdessä käsitteitä ja tulkintoja kokemuksilleen, jotka ympäristö määrittelee poikkeaviksi.


title: Mielenterveyskuntoutuja

text: Mielenterveysongelmat ovat kuntoutujilla hyvin erilaisia. Osa kuntoutujista kokee vertaistuen hyödylliseksi, kun taas osalle siitä ei juuri ole apua, vaan ikävien asioiden toistaminen ryhmässä masentaa. Jotkut pyrkivät mahdollisimman pian kuntoutumisvaiheessa reippaiden ihmisten pariin, joilta saa iloista palautetta. Paranemisessa auttaa myönteisten, ymmärtäväisten ihmisten osoittama malli. Paranemisen edellytyksiä ovat tavalliset arjen asiat: terveellinen ravinto, ulkoilu, liikunta, muut mieluisat harrastukset, ystävät ja perhe.


title: Pekka Perä

text: Pekka Heikki Juhani Perä (s. 1964 Seinäjoki) on suomalainen kaivosinsinööri ja Ahtiumin toimitusjohtaja. Hän toimi Talvivaaran toimitusjohtajana Talvivaaran kaivoksen perustamisvuodesta 2003 huhtikuuhun 2012, jolloin hän siirtyi yhtiön hallituksen puheenjohtajaksi. Hallituksen johdossa hän oli marraskuuhun 2012, jolloin hän siirtyi takaisin toimitusjohtajaksi. Hän luopui kesällä 2017 hallituspaikastaan yhtiössä.


title: Pekka Perä

text: Pekka Perä kirjoitti ylioppilaaksi Seinäjoella. Hän on koulutukseltaan kaivostekniikkaan erikoistunut diplomi-insinööri Teknillisestä korkeakoulusta, jossa hän opiskeli vuosina 1984–1990.


title: Pekka Perä

text: Perä valmistui kaivosinsinööriksi keskellä syvintä lamaa, mutta pääsi töihin kaivostoimintaansa kotimaassa vähentäneeseen Outokumpu-yhtiöön. Hän työskenteli yhtiön palveluksessa kotimaassa, Irlannissa ja Australiassa.


title: Pekka Perä

text: Hän osti Talvivaaran kaivosoikeuden Outokumpu Oy:ltä muodollisella yhden euron kauppahinnalla vuonna 2003.


title: Pekka Perä

text: Perä tuomittiin 13. toukokuuta 2016 Kainuun käräjäoikeudessa ympäristön turmelemisesta 90 päiväsakkoon. Samalla Talvivaaran Kaivososakeyhtiö tuomittiin myös 300 000 euron yhteisösakkoon ja menettämään valtiolle taloudellisena hyötynä 3,5 miljoonaa euroa.


title: Pekka Perä

text: Perä tuomittiin Helsingin käräjäoikeudessa 2. kesäkuuta 2017 kahdeksan kuukauden ehdolliseen vankeuteen ja 40 päiväsakkoon vuosina 2011–2013 tapahtuneista tiedottamisrikoksista.


title: Pekka Perä

text: Pekka Perällä on vaimo ja kaksi lasta. Vaimo on työskennellyt Talvivaaran henkilöstökoordinaattorina. Perä asuu Espoossa, jonka lisäksi hänellä on asuinpaikka Luxemburgissa. Perhe on Perän mukaan kärsinyt Talvivaara-kohusta kohtuuttomasti. Vaimo ja lapset muuttivat Luxemburgiin jo vuonna 2012, minkä jälkeen pariskunta on hakenut avioeroa. Seiska-lehden mukaan he eivät vahvistaneet avioerohakemusta määräaikaan mennessä.


title: Pekka Perä

text: Keväällä 2015 Perän Espoon Westendissä sijaitseva talo oli myynnissä. Hintapyyntö oli 6,4 miljoonaa euroa.


title: Saanko luvan? (vuoden 1937 elokuva)

text:
Saanko luvan? ("Shall we Dance") on yhdysvaltalainen
Mark Sandrichin ohjaama elokuva vuodelta 1937. Tämä pääosien esittäjille Fred Astairelle ja Ginger Rogersille tyypillinen tanssipitoinen musiikkielokuva sijoittuu baletin maailmaan.


title: Saanko luvan? (vuoden 1937 elokuva)

text: Amerikkalainen balettitanssija Peter P. Peters (Fred Astaire) käyttää nimeä ”Petrov” ja tanssii pariisilaisessa balettiseurueessa, jota johtaa Jeffrey Baird (Edward Everett Horton). Petersin salainen halu on sekoittaa klassista balettia moderniin jazztanssiin, ja kun hän näkee valokuvan kuuluisasta steppitaiteilijasta Linda Keenestä (Ginger Rogers), hän ihastuu tähän heti. Hän juonittelee heille tapaamisen, mutta Linda ei innostu. He tapaavat uudelleen valtamerilaivalla paluumatkalla Euroopasta New Yorkiin, ja Linda alkaa lämmetä Petroville. Heidän tietämättään julkisuuteen saatetaan tekaistu todiste siitä että he ovat keskenään naimisissa. Suutuspäissään Linda kihlautuu Jim Montgomeryn kanssa, Petrovin ja hänen managerinsa Arthur Millerin harmiksi. Aviohuhua ei saada loppumaan, ja niin Petrov ja Linda päättävät ensin avioitua ja sitten erota saman tien. Linda alkaakin oikeasti rakastua aviomieheensä Petroviin, mutta löytää tämän sitten toisen naisen seurasta. Lopulta Petrov saa tilaisuuden selittää asian suuttuneelle Lindalle, ja tarinalla on onnellinen loppu.


title: Mao Zedongin mausoleumi

text: Mao Zedongin mausoleumi () on Mao Zedongin kunniaksi rakennettu mausoleumi Pekingin Taivaallisen rauhan aukiolla. Mao oli Kiinan kommunistisen puolueen ensimmäinen puheenjohtaja. Mausoleumi on avoinna kaikille halukkaille vieraille päivittäin kello 9.00–15.00. Maon palsamoitu ruumis on näytteillä lasiarkussa.


title: Mao Zedongin mausoleumi

text: Joidenkin väitteiden mukaan mausoleumissa oleva ruumis ei ole oikea Mao, vaan häntä esittävä vahanukke.


title: Bangladeshin presidentti

text: Bangladeshin presidentti on maan valtionpäämies. Bangladeshin presidentti vuodesta 2013 on Abdul Hamid. Presidentin toimikausi on viisi vuotta.


title: Bangladeshin presidentti

text: Presidentin tehtävä on lähinnä seremoniallinen, suurinta toimeenpanovaltaa käyttää Bangladeshin pääministeri. Presidentille kuuluu kuitenkin ministerien ja tuomareiden nimittäminen. Hän voi myös hajoittaa parlamentin.


title: Grön

text: Grön tai Gröhn on muun muassa seuraavien henkilöiden sukunimi:


title: Patogeeni

text: Taudinaiheuttaja eli patogeeni (kreikan sanoista πάθος "pathos", "kärsimys" ja γενής "genēs "alkuperään viittaava sana, "tuottaja") on sairautta aiheuttava loinen, bakteeri, virus tai prioni. Taudinaiheuttamiskykyä kutsutaan virulenssiksi.


title: Patogeeni

text: "Pääartikkeli:" Prioni


title: Patogeeni

text: Prionit ovat valkuaisaineita, joiden tautia aiheuttava ja tarttuva muoto kykenee muuttamaan normaalimuotoisen prionivalkuaisaineen itsensä kaltaiseksi. Prionitauteja ovat esim. lampaiden ja vuohien skrapi ja ihmisen Creutzfeldt-Jakobin tauti.


title: Patogeeni

text: "Pääartikkeli:" Virus


title: Patogeeni

text: Virukset ovat valomikroskoopilla näkymättömiä solunsisäisiä loisia, jotka solusta vapautuessaan vaurioittavat sitä. Viruksia on kaikentyyppisillä solullisilla yksisoluisista bakteereista monisoluisiin eläimiin ja kasveihin. Ihmisten merkittäviä virustauteja ovat mm. nuhakuumeet, influenssat, AIDS, polio sekä erilaiset rokot. Myös monien elinikäisten kansantautien taustalla saattaa olla virustartunta.


title: Patogeeni

text: "Pääartikkeli:" Bakteeritauti


title: Patogeeni

text: Bakteerit ovat pieneliöitä, joita elää mm. maaperässä, vedessä ja muissa eliöissä. Suuri osa bakteereista on ihmiselle hyödyllisiä, mutta osa bakteereista aiheuttaa tauteja. Ihmisen merkittäviä bakteeritauteja ovat esim. jäykkäkouristus, klamydia, kuppa, salmonellatauti ja tuberkuloosi.


title: Patogeeni

text: Muita ihmiselle tauteja aiheuttavia taudinaiheuttajia ovat sienet (esim. silsa), alkueläimet (esim. horkka) ja monisoluiset loiseläimet (esim. kihomato).


title: Haluatko todella kirjailijaksi?

text: Haluatko todella kirjailijaksi? Matkaopas kirjamaailmaan on Jera Hännisen ja Jyri Hännisen vuonna 2012 ilmestynyt kirja. Teoksen julkaisi Helsinki-kirjat.


title: Haluatko todella kirjailijaksi?

text: Kirja varoittaa kirjailijan urasta haaveilevia taloudellisesta kannattamattomuudesta. Myös kustannustoimittajan ammatti tietää pieniä tuloja ja suurta työtaakkaa. Esimerkkinä käytetään kuvitteellista esikoiskirjailijaa, joka saa teoksestaan 1 500 euron palkkion. Kirjasta otetaan tuhannen kappaleen painos, jonka painattaminen maksaa 3 000 euroa. Kustannustoimittajan, graafikon ja taittajan palkkiot ovat 3 000–5 000 euroa. Kustantamolle teos tulee maksamaan 12 000 euroa. Jos kirjaa myydään 800 kappaletta, se tuottaa 2 400 euroa tappiota. Kirjailijan ura lähtee kuitenkin alkuun. Viisitoista vuotta myöhemmin hän kertoo kolmannesta teoksestaan: ”Se on toistaiseksi myydyin kirjani. Finlandia-ehdokkuuden ansiosta se myi tuhat kappaletta.”


Murhe ja melankolia sekä muita kirjoituksia on kokoelma Sigmund Freudin kirjoituksia psykoanalyysista. Kokoelman on valikoinut ja suomentanut Markus Lång ja julkaissut Vastapaino vuonna 2005.


title: Murhe ja melankolia sekä muita kirjoituksia

text: Osa valikoiman suomennoksista oli julkaistu 1990-luvulla mm. "Psykologia"-lehdessä. Artikkelit on suomennettu saksan kielestä, ja niihin on liitetty "Standard Editionin" kriittistä viiteaineistoa. Valikoimasta julkaistiin vuonna 2017 toinen laitos nimekkeellä "Suru ja synkkämielisyys sekä muita esseitä".


text: Kirja sisältää kolmetoista artikkelia vuosilta 1905–1937 sekä Freudin elämäkerran. Aihepiireinä ovat psykoanalyyttinen taiteentutkimus, metapsykologia ja psykoanalyysin tietoteoria.


text: Musiikkitieteilijä Max Grafin mukaan Freud oli laatinut artikkelikäsikirjoituksen ”Psychopathische Personen auf der Bühne” vuonna 1904 ja esitellyt sitä hänelle. Todennäköisemmin artikkeli on kuitenkin laadittu vuosien 1905–1906 vaihteessa, koska tekstissä mainittu Hermann Bahrin näytelmä "Der Andere" kantaesitettiin vasta marraskuussa 1905.


text: Käsikirjoitusta ei julkaistu saksan kielellä ennen kuin vuonna 1962. Englanninkielinen lyhennelmä julkaistiin vuonna 1942 ja täydellinen käännös vuonna 1953 "Standard Editionissa".


text: Freud tarkastelee artikkelissa draamaa ja sen vastaanottoa yleisön psykologian kannalta. Katsoja voi samastua päähenkilöön ja nauttia tämän ”suuruudesta”. Freud erottelee uskonnollisen draaman, yhteisöllisen draaman, luonnedraaman ja psykologisen draaman: ristiriita vallitsee ensin päähenkilön ja jumalten välillä, sitten päähenkilön ja yhteisön, sitten kahden merkittävän yksilön välillä, ja viimeisessä tapauksessa ristiriita ilmenee psyyken sisällä eri yllykkeiden — esimerkiksi rakkauden ja velvollisuudentunnon — välisenä taisteluna. Viidentenä lajina on psykopatologinen draama, jossa vastakkain ovat tietoinen ja tiedostumaton yllyke; tällainen draama voi Freudin mukaan tuottaa katsojalle nautintoa vain jos katsojakin on neurootikko. Ensimmäiseksi esimerkiksi modernin ajan psykopatologisesta draamasta hän mainitsee "Hamletin".


text: Tästä artikkelista on julkaistu myös Outi Räsäsen suomennos vuonna 1998. Långin suomennos julkaistiin aluksi "Synteesi"-lehdessä vuonna 1999.


text: Freud esitelmöi aiheesta ”Der Dichter und das Phantasieren” kustantaja Hugo Hellerin kirjakaupassa 6. joulukuuta 1907, ja esitelmä julkaistiin painettuna maaliskuussa 1908.


text: Artikkeli keskittyy tarkastelemaan mielikuvituksen merkitystä kaunokirjailijoiden työlle. Yleensä mielikuvituksessa luodut haavekuvitelmat ja pilvilinnat ovat yksilöllisiä, kunnianhimoisia ja itsekeskeisiä ja toisten kuvitelmiin suhtaudutaan viileästi tai jopa vastenmielisesti. Kaunokirjallisuuden nautinnollisuus perustuu ainakin kahteen keinoon: ”kirjailija lieventää päiväunelmoinnin egoistisuutta muuntelemalla ja kätkemällä, ja hän lahjoo meidät puhtaan formaalisella, toisin sanoen esteettisellä mielihyvällä”.


text: Tästä artikkelista on julkaistu myös Juhani Ihanuksen suomennos vuonna 1987.


text: Artikkeli "Das Unheimliche" julkaistiin syksyllä 1919, mutta Freud oli alkanut valmistella tutkielmaansa jo 1910-luvun alkupuolella.


text: Artikkelin ensimmäisessä jaksossa Freud tarkastelee saksan kielen sanaa "das Unheimliche", joka ilmaisee hänen mukaansa aivan tietynlaista kammottavuuden tai epämukavuuden vaikutelmaa: ”se juontuu ammoin tutusta, muinoin mukavasta”. Laajojen sanakirjaotteiden avulla hän esittelee, kuinka saksan kielessä sana "heimlich" ’kotoisa, salattu, suojattu’ on kehittynyt etymologisesti kohti ambivalenssia ja alkanut tarkoittaa lähes samaa kuin vastakohtansa "unheimlich".


text: Toisessa jaksossa Freud analysoi E. T. A. Hoffmannin kertomusta ”Sannoittaja” ("Der Sandmann"). Ernst Jentschin mukaan kertomus hyödyntää kammottavuuden vaikutelmaa esittelemällä Olimpian hahmon, josta ei tiedetä, onko kyseessä ihminen vai kone (niin kutsuttu oudon laakson ilmiö), mutta Freudin mukaan kertomuksen kammottava hahmo on ”Sannoittaja” eli lakimies Coppelius ja silmien vahingoittuminen edustaa isän suorittamaa kastraatiota.


text: Myös kaksoisolentoaihe hyödyntää kammottavuuden vaikutelmaa: kaksoisolento edustaa oman egon torjuttuja piirteitä, jotakin mikä on aikaisemmin kuulunut omaan persoonallisuuteen tuttuna ja mukavana aineksena. Samanlaisen paluu — kun esimerkiksi yhtäkkiä joka puolella kohdataan luku 62 — puolestaan tyydyttää lapsenomaista toistamispakkoa ja tuntuu yhtä aikaa tyydyttävältä ja epämukavalta, koska tietyt sielunelämän osat tuntuvat saavuttaneen ”demonisen” kaikkivoipuuden ja torjunta on epäonnistunut.


text: Artikkelin kolmannessa jaksossa Freud erottaa toisistaan kokemusperäisen kammottavuuden ja sepitteiden kammottavuuden. Jokin tapaus saattaa virittää yksilön torjutun lapsuuskompleksin uudelleen, kun esimerkiksi ajatus, varsinkin kuolemantoive, näyttää johtaneen tulokseen tai vainaja näköjään ilmaantuu entisille sijoilleen. Tässä on kyse torjutun paluusta. Sen sijaan kaunokirjallisuudessa voidaan luoda fiktiivinen maailma, jossa kammottavuuden edellytykset poikkeavat huomattavasti elävästä elämästä ja jossa esimerkiksi ajatusten mahti tai vainajien ilmestyminen ei ole kammottavaa.


text: Artikkelin erikoispiirteenä on laajahko ote Daniel Sandersin sanakirjasta, monisivuinen hakusana-artikkeli "heimlich" kokonaisuudessaan. Monissa käännöksissä sanakirjaotetta on lyhennetty huomattavasti, myös Mirja Rutasen suomennoksessa vuodelta 2003, mutta tämän kirjan suomennos sisältää otteen lyhentämättömänä.


text: Kriittisesti Freudin esseetä ja kammottavuuden aihepiiriä tarkastelee professori Nicholas Roylen tutkielma "The Uncanny: An Introduction" vuodelta 2003.


text: Freud oli vuonna 1905 julkaissut kirjan "Vitsi ja sen yhteys piilotajuntaan", ja elokuussa 1927 hän palasi samaan aihepiiriin. Alun perin ”Der Humor” oli esitelmä, jonka Anna Freud luki psykoanalyyttisessa kongressissa syyskuun alussa 1927. Kirjoitus julkaistiin myöhemmin syksyllä painettuna ("Almanach 1928").


text: "Vitsi"-kirjan jälkeen Freud oli esittänyt uuden psyykkisen rakennemallin, joka sisältää asteet ego, id ja superego. Tässä kirjoituksessaan hän tarkastelee huumoria kyseisen mallin näkökulmasta. Hän arvioi, että vitsi edustaa tiedostumattoman panosta komiikkaan ja huumori puolestaan edustaa superegon panosta komiikkaan. Vaikka superego edustaa vanhempien kieltäviä ja rajoittavia puolia, huumorissa ilmenee, kuinka superego pyrkii lohduttamaan egoa.


text: Artikkeli ”Formulierungen über die zwei Prinzipien des psychischen Geschehens” kuuluu psykoanalyysin klassikoihin. Freud alkoi suunnitella artikkelia kesäkuussa 1910 ja esitelmöi aiheesta lokakuussa Wienin psykoanalyyttisessa yhdistyksessä, mutta vastaanotto oli laimea. Varsinaisen artikkelin hän laati joulu–tammikuussa, ja se julkaistiin keväällä 1911 yhtä aikaa Schreberin tapauskertomuksen kanssa.


text: Freud kehittelee ajatuskulkuja, joita hän oli esitellyt "Unien tulkinnan" viimeisessä luvussa kymmenisen vuotta aikaisemmin. Hän selostaa mielihyväperiaatteen ja todellisuusperiaatteen kehittymistä; mielihyväperiaate hallitsee primaariprosessia ja todellisuusperiaate sekundaariprosessia.


text: Keväällä ja kesällä 1915 Freud ryhtyi laatimaan laajaa ja järjestelmällistä kuvausta psykoanalyysista. Hän laati kaikkiaan kaksitoista artikkelia, jotka oli tarkoitettu kirjaksi "Zur Vorbereitung einer Metapsychologie", mutta niistä julkaistiin ainoastaan viisi: ”Vietit ja viettikohtalot”, ”Torjunta”, ”Tiedostumaton”, ”Uniopin metapsykologista laajennusta” sekä ”Murhe ja melankolia”. Seitsemän muuta artikkelia hän tiettävästi hävitti. Vuonna 1983 Sándor Ferenczin jälkeenjääneiden papereiden joukosta löydettiin 12. osan käsikirjoitus ”Übersicht der Übertragungsneurosen”, joka julkaistiin 1985.


text: Kokoelma "Murhe ja melankolia sekä muita kirjoituksia" sisältää viidestä alkuperin julkaistusta kirjoituksesta neljä.


text: Artikkeli ”Triebe und Triebschicksale” valmistui huhtikuussa 1915, ja se julkaistiin samana vuonna. Freud oli ollut tyytymätön siihen, ettei psykologiassa ollut kunnollista teoriaa vietin käsitteestä. ”Vietit ja viettikohtalot” on ensimmäinen lukuisista kirjoituksista, joissa hän pyrkii määrittelemään viettejä ja niiden yksilöpsykologista kehittymistä.


text: Freud erottaa vietin ja ärsykkeen ja toteaa, että vietti on psyykkinen ärsyke, joka hyökkää oman ruumiin sisältä ja vaikuttaa psyyvän voiman lailla. Vietillä on paine, tavoite, kohde ja lähde. Hän jakaa kantavietit kahteen ryhmään: ego- eli itsesäilytysvietit ja sukuvietit. Niin kutsutut tunteensiirtoneuroosit johtuivat näiden viettien ristiriidasta. (Myöhemmin hän esitti uudet kantavietit: eros ja tuho.) Viettien ”kohtaloilla” Freud tarkoittaa sitä, kuinka vietit muuttuvat kehityksen ja psyykkisen työskentelyn vaikutuksesta, ja erottaa seuraavat kohtalot: vastakohdaksi vaihtuminen, kääntyminen omaa itseä vastaan, torjunta, jalostuminen. Viettikohtaloita on sittemmin tarkasteltu niin kutsuttujen puolustusmekanismien yhteydessä.


text: Keskeistä psyykkistä prosessia torjuntaa käsittelevä artikkeli ”Die Verdrängung” valmistui keväällä 1915, ja se on toinen osa Freudin metapsykologisten artikkeleiden sarjasta. Kirjoituksessaan ”Psykoanalyyttisen liikkeen historiaa” Freud oli määritellyt torjunnan ”peruspilariksi, jonka varassa psykoanalyysin rakenne lepää”.


text: Artikkelissa määritellään ja tarkastellaan torjunnan ilmiötä, jossa epämieluisaa viettiyllykettä pyritään pitämään poissa tietoisuudesta. Hän erottaa kaksi torjunnan vaihetta. Kantatorjunnassa vietin edustusta () estetään etenemästä tietoisuuteen, ja tämä johtaa takertumaan (saks. "Fixierung"). Vasta toisessa vaiheessa on kyse varsinaisesta torjunnasta, ja silloin torjunta kohdistuu alkuperin torjutun edustuksen johdannaisiin. Torjunnan ylläpitäminen vaatii psyykkistä energiaa, sillä torjuttu edustus pyrkii yhä uudenlaisina johdannaisina tietoisuuteen vaatimaan tyydytystä.


text: Freudin metapsykologisten artikkeleiden huipentumana voidaan pitää laajaa kolmatta artikkelia ”Das Unbewusste”, joka valmistui huhtikuussa 1915 ja joka julkaistiin myöhemmin samana vuonna kaksiosaisena.


text: Tiedostumattomien psyykkisten prosessien olemassaolo on psykoanalyysin keskeisimpiä oletuksia. Freudin lähtökohta ei ollut filosofinen vaan käytännöllinen: ilman kyseistä oletusta hänen oli mahdotonta kuvata ilmiöitä, joita hän kliinisessä työskentelyssään kohtasi. Idea sinänsä ei ollut uusi, vaan se oli mainittu esimekiksi J. F. Herbartin oppikirjassa, jota käytettiin Freudin oppikoulussa. Ensimmäistä kertaa Freud oli käyttänyt sanaa "tiedostumaton" kirjassa "Tutkielmia hysteriasta" vuonna 1895. Artikkelissa ”Tiedostumaton” hän kehitteli huomioita, joita hän oli jo aikaisemmin esittänyt muun muassa "Unien tulkinnan" viimeisessä luvussa.


text: Artikkeli jakautuu seitsemään osaan. Ensimmäisessä jaksossa Freud puolustaa tiedostumattoman käsitettä ja viittaa niin kutsuttuihin latentteihin psyykkisiin ilmiöihin, joita voidaan havainnoida posthypnoottisessa suggestiossa. Toisessa jaksossa hän selvittelee käsitteen "tiedostumaton" monimerkityksisyyttä ja esittelee psyykkisen topologian, johon kuuluvat tiedostumaton, esitietoinen ja tietoinen järjestelmä. Kolmannessa jaksossa hän pohtii, voivatko tunteet ja affektit olla tiedostumattomia samalla tavoin kuin mielteet.


text: Artikkelin neljännessä jaksossa Freud palaa torjunnan ilmiöön ja pyrkii jäsentämään sitä topiikan avulla. Torjunta tapahtuu tietoisen ja esitietoisen järjestelmän rajalla, ja siihen liittyy torjuvan järjestelmän vastavarauma. Hän esittää, että kun psyykkinen prosessi onnistutaan kuvaamaan dynaamisesta, tooppisesta ja taloudellisesta näkökulmasta, voidaan käyttää nimitystä metapsykologia.


text: Viidennessä jaksossa Freud keskittyy kuvaamaan tiedostumattoman järjestelmän erityisominaisuuksia, joihin kuuluvat ristiriidattomuus, primaariprosessi, ajattomuus ja ulkoisen todellisuuden korvautuminen psyykkisellä. Kuudennessa jaksossa hän tarkastelee erityisesti tiedostumattoman ja esitietoisen järjestelmän vuorovaikutusta. Viimeinen jakso keskittyy tiedostumattomien prosessien tunnistamiseen, ja hän käyttää aineistona erityisesti skitsofreniaa ja skitsofreenikkojen puheita.


text: Freud oli selostanut artikkelin ”Trauer und Melancholie” aiheita Ernest Jonesille tammikuussa 1914 ja esitelmöinyt aiheesta Wienin psykoanalyyttisessa yhdistyksessä vuoden lopulla, ja artikkeli oli valmistunut toukokuussa 1915, mutta se julkaistiin vasta vuonna 1917.


text: Artikkelissa käsitelleen melankolian eli masennuksen ja surun eroja. Suru eli murhe on Freudille laaja käsite, ja psykologisesti se tarkoittaa reaktiota rakastetun ihmisen tai kohteen menetykseen. Surutyössä yksilön libido vähitellen ja yksitellen irrottautuu kohteen muistoista ja odotuksista. Masennuksessa suru muuttuu patologiseksi, koska menetetyn kohteen ”varjo” asettuu egoon ja ego muuttuu arvostelun kohteeksi. Artikkelissa viitataan samastuksen käsitteeseen ja ennakoidaan superegon käsitettä, joista tuli sittemmin keskeisiä toisessa psyykkisessä topiikassa (ego–id–superego). Lopuksi hän tarkastelee maanis-depressiivisen psykoosin eli kaksisuuntaisen mielialahäiriön psyykkistä dynamiikkaa.


text: Saksankielisissä maissa nimellä ”Wunderblock” ja Suomessa nimellä ”Iki-piirto” myyty muistiinpanoväline tarjosi Freudille apukeinon, jolla hän saattoi havainnollistaa käsitystään muistin toiminnasta. Hän laati artikkelin syksyllä 1924, ja se julkaistiin seuraavana vuonna nimellä ”Notiz über den ’Wunderblock’”.


text: Freudin mukaan muistin toiminta jakaantuu kahden järjestelmän kesken: sielunelämän aistinelin havainto–tietoisuus-järjestelmä vastaanottaa havaintoja, ja toinen, rinnakkainen järjestelmä muodostaa kiintojälkiä. Havainto–tietoisuus-järjestelmää varjelee ”ärsykesuoja”. Vastaavat toiminnot löytyvät myös ”Ihmelehtiöstä”: selluloidilehti, vahapaperi ja vahalevy.


text: Artikkeli ”Die Verneinung” vuodelta 1925 lähtee liikkeelle kliinisestä yhteydestä: tietyissä tilanteissa potilaan mielijohteisiin liittyvä kielto tai kiisto voidaan jättää huomiotta. Potilas saattaa todeta: ”Te kysytte, kuka tuo unen ihminen oli. Äiti se ei ole.” Tulkinnassa voidaan kuitenkin tarttua silkkaan ajatussisältöön, ikään kuin potilas olisi todennut: ”Tuo ihminen kyllä toi äidin mieleeni, mutta en millään haluaisi tunnustaa tätä mielijohdetta oikeaksi.” Freudin mukaan kieltosana voi edustaa esimerkiksi projektiota tai osittaista torjuntaa, sillä ego käyttää kieltoilmausta tunnistaessaan tiedostumattoman aineksen ja täten voi käsitellä kyseistä ainesta älyllisellä tasolla.


text: Lisäksi Freud tarkastelee arvostelukyvyn kahta tehtävää. Ensinnäkin arvostelukyky liittää olioon ominaisuuden ”hyvä” tai ”huono”, ja oraalisessa kehitysvaiheessa tämä ilmenee siinä, kuinka vauva haluaa syödä hyvän ja sylkäistä pahan ulos suustaan. Toisekseen arvostelukyky ratkaisee, onko jokin mielle todella olemassa, voidaanko se tavoittaa uudelleen; tätä nimitetään realiteetintestaukseksi eli todellisuudentajuksi. Aihetta on Freudin jälkeen tutkinut René Spitz.


text: Artikkeli ”Konstruktionen in der Analyse” julkaistiin vuoden 1937 lopulla, ja siinä tarkastellaan konstruktioiden asemaa psykoanalyyttisessa terapiassa. Analyysityöskentelyssä etsitään ”luotettavaa ja olennaisilta osin täydellistä kuvaa potilaan unohtuneista elinvuosista”. Freud vertaa analyytikon työtä arkeologin työhön, sillä molemmat pyrkivät rekonstruoimaan jotakin tuhoutunutta tai peittynyttä. G. W. F. Hegelin tavoin Freud ajattelee, että totuutta on paitsi etsittävä myös konstruoitava.


text: Konstruktion oikeellisuutta ei voida suoraan päätellä siitä, myöntääkö vai kiistääkö potilas sen, vaan ratkaisevia ovat erilaiset epäsuorat vahvistusilmiöt, kuten saattelevat mielijohteet, sekä potilaan käytös ja hänen vointinsa helpottuminen. Erikseen Freud torjuu syytöksen, joka psykoanalyysille on usein esitetty: analyytikon tulkinta muka on aina oikea, vastasipa potilas kyllä tai ei, toisin sanoen psykoanalyysi olisi valetiedettä, koska sen väitteitä ei voida diskonfirmoida. ”Me pidämme yksityistä konstruktiota ainoastaan arvauksena, joka odottaa koettelua, varmistusta tai hylkäämistä.” Konstruktio on virheellinen, jos se ei vaikuta potilaan käytökseen. Ongelma juontuu siitä, ettei ole helppoa erottaa, milloin kieltäminen ilmentää defenssiä.


text: Myös psykoottisissa harha-aistimuksissa saattaa ilmetä ”historiallista totuutta”, eli niissä palautuu mieleen jotakin varhaislapsuudessa elettyä ja sittemmin unohdettua. Freud spekuloi, että sama pätee myös kollektiivisiin harhamuodostelmiin, siis uskontoihin, ja että niiden mahti perustuu ihmiskunnan esihistorian unohdettuihin tapahtumiin.


text: Vuonna 1937 julkaistu artikkeli ”Die endliche und die unendliche Analyse” kuuluu Freudin viimeisiin hoitoteknisiin kirjoituksiin, ja sitä on luonnehdittu hänen ammatilliseksi testamentikseen. Freud arvioi psykoanalyyttisen terapian mahdollisuuksia pessimistisesti, ei usko sitä voitavan nopeuttaa, niin kuin Otto Rank oli esittänyt, ja luettelee tekijöitä, jotka asettuvat hoitoponnistelujen esteeksi: viettien rakenteellinen voimakkuus verrattuna egon suhteelliseen heikkouteen, kuolemanvietti johon ei voida psykologisin keinoin vaikuttaa. Artikkelissa korostuu se, että Freud oli pitänyt psykoanalyysia enemmänkin tutkimusmenetelmänä kuin parantamisvälineenä.


text: Psykoanalyyttiselle terapialle ei voida määrittää täsmällistä päättymishetkeä, vaan analyysi on täyttänyt tehtävänsä, kun egon toiminnalle on luotu ”suotuisat psykologiset olot”.


text: Lisäksi Freud tähdentää koulutusanalyysin päättymättömyyttä. Hän esittää, että jokaisen analyytikon pitäisi asettua uudelleen analyysin kohteeksi noin viiden vuoden välein.


title: Guttorm

text: Guttorm on seuraavien henkilöiden sukunimi:


title: Ammoniumformiaatti

text: Ammoniumformiaatti eli ammoniummetanoaatti (CHONH) on ammonium- ja formiaatti-ionien muodostama epäorgaaninen yhdiste. Sitä käytetään muun muassa analyyttisessä kemiassa.


title: Ammoniumformiaatti

text: Ammoniumformiaatti on huoneenlämpötilassa kiteistä valkoista ja erittäin hygroskooppista ainetta. Se liukenee runsaasti veteen ja myös etanoliin, dietyylieetteriin ja ammoniakkiin. Kuumennettaessa yhdiste hajoaa muodostaen ammoniakkia, hiilidioksidia ja vettä.


title: Ammoniumformiaatti

text: Ammoniumformiaattia voidaan valmistaa joko neutraloimalla muurahaishappoa ammoniakilla tai ammoniakin ja metyyliformiaatin välisellä reaktiolla.


title: Ammoniumformiaatti

text: Ammoniumformiaattia käytetään puskuriliuoksena HPLC-tutkimuksissa. Liuottimena käytetään usein asetonia, jolloin ammoniumformiaattipuskureiden pH on yleensä noin 3.


title: Ammoniumformiaatti

text: Ammoniumformiaattia voidaan käyttää myös orgaanisessa synteesissä. Ammoniumformaattia käytetään vedyn luovuttajana eräissä orgaanisten yhdisteiden pelkistyksissä ja katalyyttinä käytetään tällöin hiileen sidottua palladiumia. Aldehydien ja ketonien pelkistävässä aminoinnissa Leuckart-reaktiolla ammoniumioni, toimii aminoryhmän lähteenä ja formiaatti-ioni toimii pelkistimenä.


title: Majuri (täsmennyssivu)

text: Majuri tarkoittaa seuraavia asioita:Sukunimi:


title: Majuri (täsmennyssivu)

text: Taiteilijanimi:


title: Love Is a Very Special Thing

text: Love Is A Very Special Thing on 1970-luvulla Suomessa vaikuttaneen amerikkalaisen soul-laulajan Charles Williamsin ilmeisesti ainoa julkaistu albumi.


title: Love Is a Very Special Thing

text: Hän oli jo nauhoittanut suurimman osan levyn kappaleista ennen muuttamistaan Suomeen 1970-luvun alkupuolella. Williams oli tehnyt äänitykset yhdysvaltalaisen Psalm 150 -nimisen gospel-yhtyeen kanssa. Se säestää häntä koko levyllä lukuun ottamatta kappaletta "Reason to Make You Smile", joka on levytetty Finnvox-studiolla suomalaisten muusikoiden kanssa. Williams tarjosi Yhdysvalloissa tehtyä materiaalia EMI Finlandille, joka suostuikin julkaisemaan levyn. Lopulliset miksaukset hän kävi tekemässä itse Marcus Music -studiolla Tukholmassa.


title: Love Is a Very Special Thing

text: Love Is A Very Special Thing ei ilmestyessään saavuttanut suuria myyntilukuja. Levyn arvostus on kuitenkin vuosien saatossa kasvanut ja nykyään sitä pidetään kansainvälisestikin 1970-luvun soul-musiikin unohdettuna helmenä. Albumia on eBay-nettihuutokaupassa myyty yli 400 dollarin hintaan. Levy julkaistiin Suomessa uudelleen tammikuussa 2013.


title: Love Is a Very Special Thing

text: Rocket Records julkaisi albumista uusintapainoksen vuonna 2013.


title: Zooniverse

text: Zooniverse on yhteisötiedeportaali, joka syntyi Galaxy Zoo -projektista. Siihen kuuluu monia projekteja joissa käyttäjät voivat osallistua tieteellisiin tutkimuksiin. Zooniverse erottuu muista yhteisöllisistä tiede projekteista kuten SETI@homesta, siten että se ei käytä tietokoneiden ylimääräisiä tehoja vaan käyttäjälle itselle annetaan tehtäviä joita tehdä.


title: Zooniverse

text: Galaksien luokittelua Hubble-avaruusteleskoopin kuvista.


title: Zooniverse

text: Erilaisten kraattereiden merkitsemistä kuun pinnan kuvista.


title: Zooniverse

text: Vanhojen lokikirjojen digitalisointia säätutkimusta varten.


title: Zooniverse

text: Käyttää auringosta olevaa videokuvaa aurinkotuulien tutkimiseen.


title: Zooniverse

text: Planeettojen etsintää Kepler-avaruusteleskoopista saatujen tietojen avulla.


title: Zooniverse

text: Tutkii tähtien syntymistä galaksin käyttäen Spitzer-avaruusteleskoopin infrapunakuvia.


title: Zooniverse

text: Kääntää Oxyrhynchus-nimistä papyruskäsikirjoitusta.


title: Zooniverse

text: Trooppisten sykloneiden luokittelua sääsatelliittien infrapunakuvista.


title: Zooniverse

text: Käyttäjät tunnistavat erilaisia eläimiä ja maastoa merenpohjan kuvista.


title: Zooniverse

text: Tutkii lepakoiden määrää luokittelemalla niiden ääniä kaikuluotaukseen ja sosiaalisiin tarpeisiin.


title: Zooniverse

text: Tutkii miekkavalaiden tekemiä ääniä seuratakseen ja luokitellakseen niitä.


title: Zooniverse

text: Luokittelee arkistoituja syöpänäytteitä.


title: Zooniverse

text: Käyttäjät etsivät Tähtijoukkoja Hubble-avaruusteleskoopin ottamista kuvista Andromedan galaksista.


title: Jalkapallon Karjalan mestaruussarjan kausi 2012

text: Jalkapallon Karjalan tasavallan mestaruussarjassa 2012 pelasi 11 joukkuetta. Joukkueet jaettiin kahteen alkulohkoon, pohjoinen ja etelä, ja kummassakin pelattiin kaksinkertainen sarja. Lohkojen kaksi parasta selviytyi mitalikamppailuihin.


title: Suunnitelma XVII

text: Suunnitelma XVII oli Ranskan ensimmäisessä maailmansodassa käyttämä sotasuunnitelma päävihollistaan Saksaa vastaan. Suunnitelma ennusti väärin Saksan aikeet eikä siten onnistunut vastaamaan sen hyökkäykseen.


title: Suunnitelma XVII

text: Ranskan sotasuunnitelma Saksaa vastaan 1870-luvun Saksan–Ranskan sodan jälkeen perustui puolustukselle. Saksan tuleva hyökkäys pysäytettäisiin, jonka jälkeen ranskalaiset ryhtyisivät vastahyökkäykseen. Tämän suunnitelman pohjalta Saksan vastaiselle rajalle rakennettiin voimakas linnoitusverkko, johon jätettiin kuitenkin aukkoja saksalaisten hyökkäyksen ohjaamiseksi ranskalaisten haluamaan suuntaan. Puolustussuunnitelmaa alettiin kuitenkin miettiä uudelleen kun Ranska oli liittoutunut Britannian ja Venäjän kanssa. 1900-luvulle tultaessa hyökkäävämpi suunnitelma alkoi saada kannatusta. Tämän eli "à l’outrance"-koulukunnan kannattajat muuttuivat Ranskan armeijan ylimmän komennon enemmistöksi ja koulukunnan johtohahmo Joseph Joffresta tuli pääesikunnan päällikkö vuonna 1911. Niin sanottu suunnitelma XVII oli hänen luomuksensa.


title: Suunnitelma XVII

text: Suunnitelma ennusti oikein Saksan hyökkäyksen Ranskaan Belgian kautta, mutta sen uskottiin tulevan Ardennien kautta, eikä kauempaa pohjoisesta. Ardennien läpi hyökkäävien saksalaisten yhteydet olisivat alttiita ranskalaisten vastahyökkäykselle. Ranskalaisten suunnitelmana olikin välitön hyökkäys eikä vahva puolustus. Suunnitelman mukaan ranskalaisten ensimmäinen ja toinen armeija etenisivät Lorrainen kautta kohti Saarin aluetta, kun samaan aikaan kolmas ja viides armeija sijoitettaisiin Metzin ja Ardennien eteen valmiina hyökkäykseen Ardennien läpi tulevien saksalaisten pohjoista taustaa vastaan.


title: Suunnitelma XVII

text: Suunnitelma XVII epäonnistui surkeasti vastaamaan saksalaisten Schlieffen-suunnitelmaan. Hyökkäyksen lopulta tullessa Saksan armeijan suuri voima osui ranskalaisten pohjoiseen siipeen. Myös Saksan sotilaallinen voima arvioitiin selvästi liian pieneksi. Ranska oletti Saksan käyttävän 63 divisioonaa, kun todellisuudessa niitä oli 83. Laskuissa ei otettu huomioon ollenkaan Saksan reservijoukkoja, joiden taistelukyky aliarvioitiin. Ranskalaiset toteuttivat hyökkäyksensä Lorraineen, mutta saksalaisten kuudes ja seitsemäs armeija pysäyttivät sen Morhange-Sarrebourgin taistelussa elokuussa 1914. Hyökkäys vaikutti kuitenkin Saksan Schlieffen-suunnitelmaan siten, että he voitosta innostuneina toivat Lorraineen lisää joukkoja, joita piti alun perin käyttää muualla. Tämä oli ensimmäinen monesta alkuperäiseen suunnitelmaan sodan alettua tehdyistä muutoksista, jotka johtivat lopulta saksalaisten hyökkäyksen epäonnistumiseen.


title: Rakkauden pelikenttä

text: Rakkauden pelikenttä () on yhdysvaltalainen romanttinen komediaelokuva, joka sai ensi-iltansa joulukuussa 2012. Elokuvan ohjasi Gabriele Muccino. Tuottajina toimivat Gerard Butler, Kevin Misher, Jonathan Mostow, Alan Siegel ja John Thompson. Käsikirjoituksesta vastasi Robbie Fox.


title: Rakkauden pelikenttä

text: Romanttisen komedian pääosissa ovat Gerard Butler, Jessica Biel, Uma Thurman, Catherine Zeta-Jones ja Dennis Quaid. "Rakkauden pelikenttä" saa ensi-iltansa kotimaassaan Yhdysvalloissa 7. joulukuuta 2012. "Rakkauden pelikenttä" sai ensimmäiset ensi-iltansa Unkarissa ja Venäjällä 6. joulukuuta. Suomessa elokuva sai ensi-illan 21. joulukuuta.


title: Rakkauden pelikenttä

text: George Dryer (Gerard Butler) on entinen jalkapallotähti, edelleen varsin salskea poikamies, jonka yksityiselämä ei ole sujunut yhtä loistokkaasti kuin hänen urheilu-uransa. Dryer alkaa valmentaa poikansa jalkapallojoukkuetta yrittäessään saada elämänsä järjestykseen. Valmentajan tehtävät auttavat miestä myös naisrintamalla – jopa enemmän kuin olisi tarpeen...


title: Rakkauden pelikenttä

text: Gerard Butler vahvistettiin elokuvan pääosiin 23. helmikuuta 2011.


title: Rakkauden pelikenttä

text: Elokuvan kuvaukset alkoivat Louisianassa 5. huhtikuuta 2011 ja kestivät toukokuun loppuun.


title: Rakkauden pelikenttä

text: 16. heinäkuuta 2012 FilmDistrict muutti elokuvan alkuperäisen nimen nimestä "Playing the Field" nimeen "Playing for Keeps".


title: Pispala (kappale)

text: Pispala on suomalaisen laulaja-lauluntekijä Lassi Valtosen kappale ja singlejulkaisu vuodelta 2011. Kappale on viides raita Valtosen vuonna 2011 julkaistulla debyyttialbumilla "Kukin tyylillään", ja singlenä kappale julkaistiin vuoden 2011 marraskuussa. Kappaleesta on kuvattu myös musiikkivideo.


title: Valkoinen kreikanpaimenkoira

text: Valkoinen kreikanpaimenkoira () on kreikkalainen koirarotu, joka on kotoisin Ólymposvuorilta. "Kynologikós Ómilos Elládos" (KOE) eli Kreikan Kennelliitto on tunnustanut sen virallisesti ja se saa täten osallistua Kreikassa järjestettäviin kansallisiin näyttelyihin.


title: Valkoinen kreikanpaimenkoira

text: Valkoinen kreikanpaimenkoira on kookas, lihaksikas ja jalomuotoinen. Sen runko on voimakas olematta kuitenkaan raskas. Raajat ja häntä ovat pitkät. Liikkeet ovat nopeat ja joustavat. Karvapeite on pitkä, suora, hieman karhea ja tiheä. Rungossa ja raajojen takaosissa se on n. 9–12 cm pitkää; päässä ja raajojen etuosissa se on lyhyempää (1–2 cm) ja niskan ympärillä ja hännässä pidempää (14–25 cm). Uroksille karvapeite muodostaa niskan ympärille tuuhean kauluksen. Väritys on aina valkoinen, ja vaikka sitruunanväriset korvat hyväksytään, toivotuin on aina täysin valkoinen. Urosten säkäkorkeus on 68–75 cm ja narttujen 65–72 cm, ja paino on molemmilla sukupuolilla suhteessa säkäkorkeuteen. Koon tulee yleisesti ottaen antaa vaikutelma voimakkaasta, muttei raskaasta koirasta.


title: Valkoinen kreikanpaimenkoira

text: Rotu eroaa selvästi toisesta kreikkalaisesta vuoristokoirasta, kreikanpaimenkoirasta, joka on sitä massiivisempi. Sen sijaan se muistuttaa enemmän muita kookkaita valkoisia laumanvartijoita, kuten turkkilaista akbashia ja unkarilaista kuvaszia.


title: Valkoinen kreikanpaimenkoira

text: Valkoinen kreikanpaimenkoira on älykäs ja voimakasluonteinen laumanvartija, joka kuitenkin suhtautuu ystävällisesti läheisimpiin ihmisiin. Sitä on alun perin käytetty lampaiden, vuohien ja karjan suojeluun petojen hyökkäyksiä vastaan.


title: Movie 43

text: Movie 43 on vuonna 2013 ensi-iltansa saanut yhdysvaltalainen komediaelokuva, joka koostuu episodeista. Elokuvan ohjasivat Elizabeth Banks, Steven Brill, Steve Carr, Rusty Cundieff, James Duffy, Griffin Dunne, Peter Farrelly, Patrik Forsberg, James Gunn, Bob Odenkirk, Brett Ratner ja Jonathan van Tulleken. Tuottajina olivat Peter Farrelly, Ryan Kavanaugh, John Penotti, Charles B. Wessler ja Marc Ambrose.


title: Movie 43

text: Komedian pääosissa ovat muun muassa Halle Berry, Gerard Butler, Uma Thurman, Anna Faris, Hugh Jackman, Johnny Knoxville, Christopher Mintz-Plasse, Seann William Scott, Emma Stone ja Kate Winslet.


title: Movie 43

text: "Movie 43" sai maailmanlaajuisen ensi-iltansa tammi–helmikuussa 2013. Ensimmäiset ensi-illat olivat Saksassa, Bulgariassa ja Yhdysvalloissa.


title: Movie 43

text: "Movie 43" kuvattiin vuonna 2010. Traileri julkaistiin 3. lokakuuta vuonna 2012.


title: Epeiroksenmolossi

text: Epeiroksenmolossi () on kreikkalainen koirarotu. "Kynologikós Ómilos Elládos" (KOE) eli Kreikan Kennelliitto on tunnustanut sen virallisesti ja se saa täten osallistua Kreikassa järjestettäviin kansallisiin näyttelyihin.


title: Epeiroksenmolossi

text: Epeiroksenmolossi on kookas ja tiivisrakenteinen. Sen pää on kookas, suorakaiteenmuotoinen ja voimakas. Runko on voimakas ja vahvaluustoinen. Karvapeite on keskipitkä, tiheä ja suora; rungossa se on n. 5–6 cm pitkää ja muualla hieman lyhyempää. Väritys vaihtelee paljon: se voi olla keltainen, kullanruskea, punainen, riistanvärinen, sudenharmaa, musta, black & tan, ruskeabrindle tai mustabrindle, mutta sen tulee kuitenkin aina olla yksivärinen. Vain pieni valkoinen pilkku rinnassa ja valkoiset varpaanpäät sallitaan, mutta ihanne on niin vähän valkoista kuin mahdollista. Musta maski sallitaan. Urosten säkäkorkeus on 66–75 cm ja narttujen 64–74 cm.


title: Epeiroksenmolossi

text: Epeiroksenmolossi on uskollinen, älykäs, tasapainoinen. Se on kiintynyt omistajaansa ja ystävällinen tuttavapiirin ihmisiä kohtaan.


title: Epeiroksenmolossi

text: Rotu on kotoisin Epeiroksen periferiasta, jossa paikalliset molossit kasvattivat sitä n. 1600-1100 eaa. Koko nykyinen molossikoirien ryhmä on saanut nimensä heiltä ja ennen kaikkea heidän koiriltaan, joista niiden uskotaan polveutuvan. Epeiroksenmolossin uskotaan olevan näiden alkuperäisten kreikkalaisten molossikoirien, kaikkien molossikoirien kantarodun, suora jälkeläinen. Se on suojellut lampaita, vuohia ja karjaa petojen hyökkäyksiä vastaan jo tuhansien vuosien ajan, ja se kuuluu samaan sudenväristen vuoristokoirien ryhmään kuin esimerkiksi erittäin samankaltainen sarplaninac.


title: Avoimuus

text: Avoimuus on moniin aloihin liittyvä käsite. Avoimuudella voidaan tarkoittaa läpinäkyvyyttä (eng. transparency), jakamista (avoimet lisenssit), tai keskeneräisyyttä ja toisiaan täydentävyyttä vrt. mashupit, avoimet rajapinnat. Ohjelmistokehityksessä yksi laadun kriteereistä on yhteentoimivuus (engl. interoperability).


title: Avoimuus

text: Julkisuusperiaate on hallinnon avoimuuden perusta. Ohjelmistokehityksessä avoimuutta edustaa avoin lähdekoodi.


title: Avoimuus

text: Termillä avoin tieto tarkoitetaan tiedon avoimeen tuottamiseen ja jakeluun liittyviä periaatteita ja käytäntöjä. Avoin innovaatio on organisaation tapa ulottaa tuotekehitys ulkopuolelleen. Psykologiassa avoimuus on yksi viidestä persoonallisuuden pääpiirteestä.


title: Čičiliusku

text: Čičiliusku (suom. "sisilisko") on Karjalan tasavallassa toimiva karjalankielinen nukketeatteriseurue, joka on perustettu vuonna 2005. Seurueen tunnuslause on “Kuka, jos emme me”.